12,000 mangsa banjir Terengganu terima bantuan RM500
Oleh NIK NUR IZZATUL HAZWANI NIK ADNAN

27 Februari 2021, 5:56 pm
KEMAMAN – Lebih 12,000 keluarga yang menjadi mangsa banjir di Terengganu pada musim tengkujuh baru-baru ini menerima bantuan RM500 daripada kerajaan negeri.
Menteri Besar Terengganu, Datuk Seri Ahmad Samsuri Mokhtar berkata, bantuan kewangan itu akan disalurkan secara berperingkat mengikut kawasan Dewan Undangan Negeri (DUN) bermula semalam.
Beliau berkata, kerajaan negeri Terengganu memperuntukkan RM6.4 juta bagi penyaluran bantuan kepada lebih 12,000 isi rumah yang terlibat dengan bencana banjir berkenaan.
“Bantuan banjir ini baru diagihkan kerana kebiasaannya monsun Timur Laut akan berakhir selepas (sambutan) Chap Goh Meh,” katanya selepas menyampaikan bantuan banjir berkenaan kepada mangsa banjir Kemaman di sini hari ini.
Ahmad Samsuri berkata, mangsa banjir negeri juga bakal menerima pelbagai bantuan lain yang sebahagiannya sedang diuruskan wakil rakyat di DUN masing-masing. – K! ONLINE


432 individu ditahan ingkar arahan SOP
27 Februari 2021, 6:26 pm
PETALING JAYA – Seramai 432 individu ditahan atas kesalahan ingkar arahan prosedur operasi standard (SOP) semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, seramai 414 individu dikompaun manakala 18 lagi direman.
“Antara kesalahan yang direkodkan ialah, tidak memakai pelitup muka (96), tiada penjarakan fizikal (106) serta rentas daerah atau negeri tanpa kebenaran (51) dan keluar rumah tanpa alasan munasabah (42).
“Kesalahan lain pula adalah gagal menyediakan peralatan merekod butiran pelanggan (108), premis beroperasi lebih masa atau tanpa kebenaran (10), aktiviti perjudian (18) dan lain-lain kesalahan (1),” katanya dalam satu kenyataan di sini hari ini.
Jelasnya, Task Force Operasi Pematuhan yang diketuai oleh Polis Diraja Malaysia (PDRM) telah membuat 78,831 pemeriksaan semalam bagi memantau dan menguatkuasakan pematuhan SOP Perintah Kawalan Pergerakan (PKP) di seluruh negara.
Dalam pada itu, katanya, Op Benteng turut berjaya menahan 27 pendatang asing tanpa izin (PATI) serta merampas sebuah kenderaan darat dan dua buah kapal atau bot semalam. – K! ONLINE


Lebih 24jam bomba padam kebakaran
Oleh DIYANATUL ATIQAH ZAKARYA

27 Februari 2021, 7:31 pm
MELAKA – Seramai 35 anggota termasuk enam pegawai Jabatan Bomba dan Penyelamat Malaysia (JBPM) negeri bertungkus-lumus lebih 24 jam mengawal kebakaran daripada merebak ke kawasan seluas 24 hektar di Kampung Bukit Durian, Umbai di sini hari ini.
Penolong Pengarah Operasi negeri, Penguasa Bomba ll Muhammad Izwan Arief Mat Noh berkata, kerja-kerja pemadaman itu bermula pukul 4.59 petang semalam dengan lebih 35 peratus daripada kawasan jenis tanah gambut berkenaan telah terbakar.
Katanya, bomba turut meminta kerjasama Jabatan Pengairan dan Saliran (JPS) bagi membantu menambahkan kedalaman tali air berdekatan bagi membolehkan sumber air itu diambil.
“Bomba masih bertungkus-lumus mengawal kebakaran bagi mengelak api merebak di kawasan lain dengan keluasan kira-kira 24 hektar.
“Keadaan cuaca sekarang terlalu panas dan angin kuat di kawasan ini,” katanya ketika ditemui Kosmo! di pusat operasi pemadaman di sini hari ini.
Menurutnya, antara kesan lain diambil kira pasukannya adalah risiko penglihatan pengguna jalan raya terjejas akibat lokasi kebakaran terletak hanya 300 meter dari Lebuh Raya Alor Gajah-Melaka Tengah-Jasin (AMJ).

“Kami bimbang sekiranya pembakaran ini tidak dikawal dengan cepat, asap kebakaran akan mengganggu penglihatan pengguna jalan raya.
“Bagaimanapun, setakat ini kebakaran ini tidak membahayakan penduduk setempat dengan jarak lokasi dengan rumah terdekat adalah kira-kira 500 meter,”katanya.-K! ONLINE


Pengenalan varieti baharu tingkat hasil padi negara
Oleh KOSMO!

27 Februari 2021, 7:08 pm
Oleh ISWAN SHAFIQ ISA
SEBERANG PERAI – Pengenalan dua varieti padi baharu dijangka dapat meningkatkan hasil padi negara kepada sembilan metrik tan per hektar tidak lama lagi.
Menteri Pertanian dan Industri Makanan, Datuk Seri Dr. Ronald Kiandee berkata, pada masa yang sama, bekalan untuk tabung makanan negara ketika ini juga dapat ditingkatkan menerusi pengenalan varieti berkenaan.
“Varieti pertama iaitu MR315 atau diberi nama Seri Waja itu diperkenalkan untuk memberi kepelbagaian kepada genetik padi selain menawarkan lebih pilihan kepada pesawah ketika ini.
“Sementara itu, varieti MRQ 104 atau Kembangsari pula dihasilkan untuk membuka pasaran beras wangi tempatan secara lebih meluas,” katanya kepada pemberita hari ini.
Beliau berkata demikian selepas melancarkan varieti baharu padi keluaran Institut Penyelidikan dan Kemajuan Pertanian Malaysia (Mardi) iaitu MR315 dan MRQ104 di pejabat Mardi Seberang Perai di Kepala Batas di sini.

Difahamkan, kedua-dua varieti itu dihasilkan selepas satu kajian selama lebih 10 tahun dijalankan bagi memastikan padi tersebut tahan penyakit selain sesuai dengan tanah dan iklim tempatan.- K! ONLINE


Bas bawa pesakit Covid-19 rempuh plaza tol
Oleh ZULKIFLI MANZOR

27 Februari 2021, 5:02 pm
SERDANG – Sebuah bas ekspres membawa pesakit Covid-19 merempuh Plaza Tol UPM dalam satu kemalangan jalan raya di sini kira-kira pukul 3 petang tadi.
Difahamkan bas itu dalam perjalanan ke Pusat Kuarantin dan Rawatan COVID-19 Berisiko Rendah (PKRC) di Taman Ekspo Pertanian Malaysia (MAEPS).
Bas berkenaan dipercayai membawa pesakit Kluster Changkat Jong, Perak.
Sekurang-kurangnya enam penumpang bas itu mengalami kecederaan ringan dan dibawa ke MAEPS untuk menerima rawatan.
Rakaman video televisyen litar tertutup (CCTV) kemalangan itu turut tular di media sosial. – K! ONLINE


Adik maut diserang sawan lihat abang kemalangan
Oleh NOR AINNA HAMZAH

27 Februari 2021, 3:09 pm
JEMPOL – Dua beradik disahkan meninggal dunia di Hospital Tuanku Ampuan Najihah (HTAN) selepas abang terbabit dalam kemalangan, manakala adiknya diserang sawan di lokasi kejadian kilometer 17, Jalan Kuala Pilah-Simpang Pertang, di sini, semalam.
Dalam kejadian pukul 4.15 petang itu, mangsa kemalangan, Hafidzan Zainal, 44, yang bekerja sendiri dikejarkan ke HTAN bagi rawatan lanjut, namun disahkan meninggal dunia di hospital berkenaan kira-kira pukul 8.20 malam oleh pasukan paramedik.
Manakala adiknya, Mohd Fauzi Zainal, 39, disahkan meninggal dunia ketika dalam perjalanan dari lokasi kejadian ke HTAN bagi rawatan lanjut susulan diserang sawan.
Menurut Ketua Polis Daerah Jempol, Superintenden Hoo Chang Hook, berdasarkan siasatan awal, Fauzi telah melihat abangnya terlibat dalam kemalangan terbabit dan dalam masa yang sama, mangsa pengsan dan mulutnya berbuih.
“Mangsa terus dikejarkan ke HTAN, namun disahkan meninggal dunia ketika dalam perjalanan ke hospital. Pemeriksaan dibuat terhadap tubuh mangsa dan didapati tiada kecederaan atau luka luaran yang disyaki ada unsur jenayah.
“Semakan rekod perubatan dibuat dan mangsa didapati mempunyai sejarah sakit sawan. Bedah siasat ke atas mangsa (Fauzi) dijalankan pukul 10 pagi tadi bagi mengetahui punca kematian,” katanya dalam satu kenyataan, di sini, tadi.

Chang Hock berkata, abang mangsa (Hafidzan) dipercayai terbabit dalam kemalangan selepas hilang kawalan lalu terbabas ke bahu kiri jalan dan melanggar besi penghadang jalan.
Berdasarkan siasatan awal, mangsa yang memandu kereta jenis Proton Iswara dalam perjalanan dari arah Simpang Pertang menghala ke Kuala Pilah.
“Mangsa yang mengalami kecederaan parah di bahagian kepala disahkan meninggal dunia. Kes disiasat di bawah Seksyen 41(1) Akta Pengangkutan Jalan 1987,” katanya. – K! ONLINE.


Warga emas lemas ketika memukat ikan
Oleh MOHD AZLI ADLAN

27 Februari 2021, 4:31 pm
KUALA NERUS – Seorang pesara kerajaan maut akibat lemas selepas bot gentian kaca yang dinaikinya dipukul ombak lalu terbalik di Pantai Teluk Ketapang berhampiran Seberang Takir di sini hari ini.
Kejadian pada pukul 10.15 pagi itu berlaku sewaktu mangsa, Mohd. Mahmud, 72, sedang menarik pukatnya yang penuh dengan ikan.
Adik mangsa, Harun, 63, berkata, mereka tiga beradik termasuk arwah abangnya turun ke pantai tersebut tidak jauh dari rumah masing-masing pada pukul 7.30 pagi.
Dia berkata, mereka menahan pukat kira-kira 200 meter dari tepi pantai sebelum Mohd. bersendirian mahu mengambil ikan-ikan yang berjaya ditangkap kira-kira dua jam kemudian.
“Sewaktu sedang mengutip ikan dari pukat itu, bot gentian kaca yang dinaikinya tiba-tiba tidak stabil sebelum abang saya terjatuh ke dalam laut.
“Saya kemudiannya bergegas meminjam bot gentian kaca milik nelayan lain yang kebetulan diletakkan di tepi pantai untuk membantu abang,” katanya ketika ditemui Kosmo! di lokasi kejadian hari ini.

Harun berkata, sewaktu diselamatkan, Mohd. berada di dalam keadaan lemah sebelum disedari abangnya sudah meninggal dunia sebaik bot fiber dinaiki kami tiba di gigi pantai. – K! ONLINE.


Lapangan Terbang Sultan Ismail Petra akan dinaik taraf April ini
Oleh MUHAMMAD AYMAN GHAFFA

27 Februari 2021, 5:13 pm
KOTA BHARU – Lapangan Terbang Sultan Ismail Petra (LTSIP), Pengkalan Chepa di sini akan dinaik taraf dan diperbesarkan dengan kos sebanyak RM440 juta bermula April ini.
Menteri Di Jabatan Perdana Menteri (Ekonomi), Datuk Seri Mustapa Mohamed berkata, mengikut perancangan, projek tersebut akan siap pada pertengahan 2024 dan mampu menampung seramai 4 juta penumpang dalam tempoh setahun.
Katanya, sehubungan dengan itu, kerajaan telah bersetuju untuk melantik WCT Berhad sebagai kontraktor dan syarikat itu dijangka masuk ke tapak LTSIP pada April ini.
“Komponen utama projek ini melibatkan pembinaan bangunan terminal baharu yang berkonsepkan reka bina dengan pengasingan balai ketibaan dan pelepasan.
“Projek ini juga melibatkan pembinaan tempat letak kereta bertingkat selain lima jambatan udara (Aerobridge) akan ditambah menjadikan jumlah keseluruhan sebanyak lapan jambatan selepas ini,” katanya dalam satu kenyataan di sini hari ini.
Menurut Mustapa, selain itu, laluan keluar dan masuk ke lapangan terbang juga akan ditambahbaik untuk meningkatkan tahap keselesaan pengguna.

Katanya, kerja-kerja naik taraf LTSIP merupakan salah satu projek terbesar di Kelantan yang mampu meningkatkan hubungan antara negeri ini dengan negeri-negeri lain di seluruh negara.
“LTSIP merupakan lapangan terbang domestik paling sibuk di negara ini. Lapangan terbang ini mengendalikan seramai 1.8 juta penumpang dua tahun lalu, namun ia sebenarnya cuma mampu menampung seramai 1.5 juta penumpang sahaja dalam tempoh setahun.
“Ia perlu dibesarkan dan dinaik taraf bagi menampung jumlah penumpang yang semakin meningkat. Apabila siap, bangunan terminal baharu ini mampu mengendalikan seramai 4 juta penumpang setahun,” katanya. – K! ONLINE.


Tiada kekasih, Shaza ‘cemburukan’ Janna, Dini
Oleh FARHANA AB RAHMAN

27 Februari 2021, 3:55 pm
PETALING JAYA: “Bukan cemburu cuma keseorangan.”
Itu desis hati pelakon tinggi lampai, Shaza Bae setiap kali memikirkan ruang hatinya yang belum bertuan.Perasaan sebegitu juga terdetik saat menatap kebahagiaan pasangan merpati dua sejoli yang asyik memadu kasih depan matanya, khususnya di lokasi penggambaran.
“Kadangkala apabila melihat kemesraan Dini Schatzman dan kekasihnya Janna Nick selaku hero-heroin di lokasi, terasa diri seperti keseorangan,” akui Shaza yang semakin dikenali menerusi drama bersiri Marry Me Senorita.
SHAZA menjadi dalang yang cuba menghancurkan hubungan Janna dan Dini dalam Marry Me Senorita.
Shaza Nuriman Mohd. Zamri, 26, menjelaskan, mujurlah perasaan tersebut sekadar lintasan dalam fikiran dan tidak langsung mengganggu fokusnya terhadap kerjaya bukannya soal cinta.
Enggan memberatkan emosi memikirkan soal hari, Shaza bagaimanapun tidak menolak ketentuan jika ada lelaki kiriman Tuhan sebagai jodohnya..
“Siapa kita untuk menolak takdir dan ketentuan-Nya. Cuma keinginan untuk mencari pasangan bukanlah fokus utama sekarang.

“Otak saya ligat mencari ruang untuk memperbaiki diri mengorak langkah lebih jauh dalam bidang seni.
“Sesetengah pihak pasti berpendapat usia saya ini bukanlah muda lagi, jadi saya pilih untuk menggunakan kesempatan ini mengukuhkan nama dalam bidang seni,” kata Shaza kepada Kosmo! Online.
Bercerita mengenai perkembangan kerjaya, selain mendidik diri untuk selalu memberikan impak dalam lakonan, Shaza turut mengidamkan watak autisme pada masa hadapan bagi mewarnai portfolionya kariernya.
Dia juga enggan terikat dengan watak yang sama dalam setiap naskhah dan seboleh-bolehnya mahu mencuba sesuatu yang baharu.
SHAZA mahu mencabar diri membawakan watak-watak berat dan keluar dari zon selesa.
“Saya ingin mencuba pelbagai watak dan tidak hanya dilihat sering membawakan karakter yang sama. Watak berat bukan sekadar mengalirkan air mata, tetapi menguji diri melakonkan sesuatu yang berbeza.
“Andai diberikan peluang, saya teringin menjayakan watak wanita autisme kerana mencabar diri keluar daripada zon selesa. Mungkin juga watak berkerusi roda, yang memerlukan penghayatan daripada mimik muka dan lontaran dialog.
“Saya mengagumi cara lakonan Nur Fazura. Dia seperti menjadi diri sendiri dan tidak kelihatan seperti berlakon. Malah, saya turut mengagumi personanya secara peribadi,” katanya.
Juara Dewi Remaja 2019/2020 itu sedang menjadi bualan ramai menerusi lakonan cemerlangnya sebagai Rossa Arabella, watak antagonis dalam drama bersiri Marry Me Senorita yang mula ditayangkan di Astro Ria sejak 2 Februari lalu.


30 peratus ahli KWSP tinggal RM100 dalam Akaun 1
27 Februari 2021, 5:50 pm
PETALING JAYA- Hampir 30 peratus daripada ahli Kumpulan Wang Simpanan Pekerja (KWSP) mengeluarkan kesemua wang dalam Akaun 1 mereka sepanjang tempoh pandemik Covid-19 melanda.
Ketua Pegawai Eksekutif KWSP, Tunku Alizakri Raja Mohd. Alias berkata, pengeluaran untuk keperluan mendesak itu merisikokan keperluan masa depan dan meletakkan beban pada ruang fiskal ahli.
“Simpanan ahli menyusut dengan sangat membimbangkan, Mereka hanya ada RM100 dalam Akaun 1.
“Hampir 60 peratus pula telah dan akan menggunakan semua simpanan di Akaun 2 untuk digunakan lain pengeluaran seperti rumah, perubatan dan pendidikan,” katanya semasa pembentangan Laporan Kewangan KWSP Tahun 2020 hari ini.
Sebanyak 36 peratus ahli aktif KWSP menepati sasaran simpanan sebelum Covid-19, namun jumlah itu menyusut kepada 28 peratus.
Justeru, KWSP akan mengadakan lebih banyak aktiviti untuk memberi kesedaran kepada ahli selain mendatangkan produk untuk memastikan ahli yakin bahawa KWSP ialah tempat untuk meletakkan simpanan hari tua mereka. -K! ONLINE


YWP bantu pelajar Wilayah Persekutuan
27 Februari 2021, 4:59 pm
PETALING JAYA – Sebanyak RM3 juta dibelanjakan Yayasan Wilayah Persekutuan (YWP) bagi membantu pelajar sekolah daripada 336 buah sekolah di Wilayah Persekutuan menerusi program Riang Ria Kembali ke Sekolah (RRKS).
YWP melalui satu kenyataannya berkata, antara sumbangan yang bakal diperolehi oleh pelajar terlibat adalah baucar pembelian buku sekolah, beg sekolah, losyen sanitasi tangan serta pelitup muka.
“Seramai 31,838 pelajar tahun satu sehingga tingkatan lima daripada 336 buah sekolah di seluruh Wilayah Persekutuan termasuk Kuala Lumpur, Putrajaya dan Labuan bakal mendapat bantuan ini.
“Ini merupakan program tahunan YWP di mana sebelum ini turut dikenali sebagai Program Ceria Ke Sekolah dan juga Back to School,” jelas kenyataan tersebut hari ini. – K! ONLINE.


Sacha inchi dapat permintaan tinggi di luar negara
Oleh TOREK SULONG

27 Februari 2021, 4:16 pm
PASIR PUTEH – Tanaman sacha inchi atau lebih dikenali sebagai pokok kacang gunung yang boleh menghasilkan ekstrak dan minyak untuk masakan, kosmetik serta perubatan berpotensi untuk dipasarkan ke luar negara terutama ke Brunei dan China.
Pengerusi Jawatankuasa Pertanian, Industri Asas Tani, Bioteknologi, Teknologi Hijau dan Alam Sekitar Kelantan, Tuan Saripudin Tuan Ismail berkata, kerajaan negeri akan membantu individu dan koperasi yang berminat untuk mengusahakan tanaman tersebut.
Katanya, kuantiti hasil tuaian pokok sedia ada masih gagal menampung permintaan untuk dieksport ke kedua-dua negara yang mempunyai permintaan yang tinggi itu.
“Justeru, tanaman sacha inchi perlu diteroka oleh petani di negeri ini menerusi koperasi atau pertubuhan peladang untuk pelaksanaan projek penanaman berkelompok dan produk.
“Kerajaan negeri menerusi skim bantuan tanaman herba sedia membantu dari aspek penyediaan benih dan input pertanian selain memberi galakan kepada rakyat menebus guna tanah yang terbiar,” katanya.
Beliau berkata demikian selepas merasmikan penyerahan anak pokok sacha inchi oleh Koperasi Gabungan Usahawan Kelantan Berhad di Jeram Mengaji di sini hari ini.

Pokok sacha inchi atau nama saintifiknya ‘plukenetia volubilis’ turut memiliki kandungan Vitamin A dan E merupakan bahan utama penghasilan serbuk teh, kopi, minuman berkhasiat selain penghasilan sabun serta kosmetik.
Harga pasaran semasa dijual pada harga RM6 sekilogram manakala anak benihnya mencecah RM15 untuk setiap pokok.
Katanya, tanaman itu banyak ditanam secara komersil di Gua Musang oleh oleh Koperasi Gabungan Usahawan Kelantan. – K! ONLINE.


Kesalahan berulang, cetus kluster baharu dikompaun RM10,000
Oleh YATIMIN ABDULLAH

27 Februari 2021, 5:22 pm
JELI – Peningkatan nilai kompaun kepada RM10,000 yang berkuatkuasa 11 Mac ini hanya akan dikenakan kepada individu degil yang masih melanggar prosedur operasi standard (SOP) seperti telah ditetapkan oleh kerajaan.
Ketua Polis Negara, Tan Sri Abdul Hamid Bador berkata, nilai kompaun itu turut akan dikenakan terhadap mereka yang menjadi punca tercetusnya kluster baharu Covid-19 di satu-satu kawasan.
Tegasnya, nilai kompaun itu tidak akan dikenakan terhadap semua kesalahan melibatkan pelanggaran pematuhan SOP.
“Perlu diingatkan, nilai kompaun ini ditentukan oleh pihak Kementerian Kesihatan (KKM).
“Polis Diraja Malaysia (PDRM) hanya menguatkuasakan undang-undang sahaja dan kami tidak boleh menerima bayaran kompaun tersebut,” katanya kepada pemberita selepas melawat tapak pembinaan Ibu Pejabat Polis Daerah (IPD) Jeli yang baharu di sini hari ini.
Kosmo! sebelum ini melaporkan individu yang didapati melanggar SOP akan dikenakan kompaun sehingga RM10,000 berkuatkuasa 11 Mac.

Kompaun sebanyak RM50,000 turut akan dikenakan bagi syarikat atau pertubuhan yang didapati melakukan kesalahan yang sama.-K! ONLINE


VIP terlibat sindiket edar dadah dikenal pasti
Oleh YATIMIN ABDULLAH

27 Februari 2021, 4:26 pm
JELI – Polis Diraja Malaysia (PDRM) sudah mengenal pasti individu berstatus orang kenamaan (VIP) termasuk Tan Sri, Datuk Seri atau Datuk yang terlibat dengan sindiket pengedaran dadah di negara ini.
Ketua Polis Negara, Tan Sri Abdul Hamid Bador berkata, siasatan lanjut telah dijalankan terhadap rangkaian yang mempunyai kaitan individu VIP dalam kegiatan tersebut.
“Kita sudah kenal pasti rangkaian tersebut dan tindakan terhadap mereka akan diambil. Mereka berselindung dengan gelaran dan menjalankan perniagaan yang sah, namun sebenarnya terlibat dengan kegiatan haram.
“Ini bukan janji kosong PDRM kerana kebanyakan yang ditangkap hanya golongan bawahan sedangkan golongan atasan bergembira dengan kehancuran orang lain,” katanya.
Beliau berkata demikian ketika ditemui pemberita selepas meninjau perkembangan terkini pembinaan Ibu Pejabat Polis Daerah (IPD) Jeli di sini hari ini.
Hadir sama, Menteri di Jabatan Perdana Menteri (Ekonomi), Datuk Seri Mustapa Mohamed dan Ketua Polis Kelantan, Datuk Shafien Mamat.

Mengulas lanjut, Abdul Hamid berkata, pihaknya juga tidak akan berkompromi dan mahu individu terlibat dihadapkan ke muka pengadilan dan dijatuhkan hukuman yang setimpal. – K! ONLINE.


Pasukan THT tempang tanpa tiga pemain
Oleh MUHAMMAD RIDUAN MOHD HANAFIAH

27 Februari 2021, 11:40 am
PERSIAPAN Pasukan Hoki Terengganu (THT) menjelang saingan kejohanan TNB Liga Hoki Malaysia (TNB MHL) 2021 pada 11 Mac ini sedikit terganggu apabila tiga pemainnya disahkan positif Covid-19 semalam.
Penyerang kebangsaan, Faizal Saari dan Shello Silverius yang akan beraksi bersama skuad THT antara pemain yang disahkan dijangkiti pandemik itu sekali gus bakal terlepas untuk beraksi pada 11 Mac nanti.
Pemain yang dijangkiti pandemik tersebut perlu menjalani kuarantin dengan Shello kini berada di pusat kuarantin Taman Ekspo Pertanian Malaysia (MAEPS), Serdang semalam.
“Pada 23 Februari lepas, saya menjalani ujian saringan Covid-19 di Klinik Kesihatan Titiwangsa dan keputusan adalah positif. Kini saya berada di MAEPS untuk menjalani kuarantin.
“Saya berharap sesiapa yang ada kontak rapat dan berjumpa saya pada dua minggu lepas sila menjalani kuarantin dan pemeriksaan di klinik berdekatan. Maafkan saya jika menyusahkan anda semua,” katanya semalam.
Sementara itu, pemain kebangsaan, Faizal memohon sesiapa yang pernah berhubung dengannya diminta untuk menjalani ujian calitan dengan segera.

“Saya positif Covid-19 dan mana-mana kontak rapat atau pernah berjumpa dengan saya dalam tempoh seminggu dua ini bolehlah buat ujian.
“Ini adalah isu yang sensitif dan harap semua pihak memahaminya. Saya juga ingin pesan kepada semua agar sentiasa jaga diri, gunakan pelitup muka dan sentiasa guna pencuci tangan,” katanya.


Penerima vaksin perlu terus patuhi SOP sedia ada
Oleh NOR IDAYU BOSRO

27 Februari 2021, 2:44 pm
SEPANG – Menteri Sains, Teknologi dan Inovasi, Khairy Jamaluddin Abu Bakar menegaskan bahawa setiap penerima vaksin Covid-19 masih perlu mematuhi prosedur operasi standard (SOP) yang ditetapkan kerajaan dalam usaha membendung penularan wabak itu.
Beliau berkata, berdasarkan nasihat Kementerian Kesihatan, semua SOP dikekalkan walaupun seseorang itu sudah menerima suntikan vaksin dalam Program Imunisasi Covid-10 Kebangsaan.
“Pematuhan SOP ini masih kekal. Bukan sebab kita tidak yakin dengan keberkesanan vaksin Covid-19 ini tetapi kita masih belum ada data mencukupi.
“Jadi walaupun sudah mengambil vaksin, semua SOP yang digariskan seperti pemakaian pelitup muka, penjarakan sosial, mencuci tangan dengan cecair sanitasi secara kerap serta mengelakkan tempat sesak masih perlu dipatuhi penerima vaksin,” katanya dalam sidang akhbar hari ini.
Beliau berkata demikian bagi menjawab pertanyaan berhubung pematuhan SOP bagi individu yang telah divaksin dalam keadaan di mana mereka berada dalam satu ruang yang sama.
Sementara itu, beliau mengulangi pendirian kerajaan bahawa vaksin yang diberikan kepada setiap individu berdaftar akan ditentukan oleh pihak berkuasa kesihatan.

“Orang ramai perlu menerima vaksin yang telah diluluskan oleh Bahagian Regulatori Farmasi Negara (NPRA) yang dibuktikan selamat serta berkesan.
“Sebab itu, saya menawarkan diri untuk menerima vaksin seterusnya yang diluluskan NPRA sebagai bukti keyakinan terhadap vaksin dan badan regulatori negara,” katanya. -K! ONLINE.


Abang posmen dan pemilik anjing berdamai
Oleh AHMAD SHAHERMAN SHAMSURI

27 Februari 2021, 11:53 am
PETALING JAYA – Insiden seorang posmen melastik seekor anjing milik seorang penduduk di sebuah taman perumahan di Kluang, Johor baru-baru ini selesai apabila kedua-dua pihak sudah berdamai.
Insiden itu tular dilaman sosial selepas video berdurasi 21 saat yang memaparkan aksi posmen melastik haiwan itu dirakam televisyen litar tertutup (CCTV) kawasan berdekatan.
Menerusi perkongsian Aku Budak Kluang di Facebooknya, kedua-dua pihak iaitu posmen dan pemilik anjing telah bertemu semalam dan akhirnya kedua-dua pihak telah berdamai.
Tangkap layar video pertemuan antara pemilik anjing Encik Siva (kiri) dan posmen Dollah (baju putih) yang kini telah berdamai.
“Alhamdulillah di hari Jumaat yang mulia ini segalanya dipermudahkan dan telah selesai isu Dollah posmen bersama pemilik anjing.
“Encik Siva dan Puan Magesh sudi menerima kunjungan kami dan melayan kami dgn penuh kemesraan. Apabila duduk semeja titik persamaan telah dijumpai dan titik perbezaan telah kita hindari,” katanya di laman Facebook semalam.
Tambah hantaran itu lagi, dia mengucapkan tahniah atas sikap profesional orang Kluang dan berharap agar keharmonian masyarakat di Kluang dapat dikekalkan.

“Terima kasih Encik Siva dan Puan Magesh, Dollah dan isteri serta semua yang terlibat mewujudkan suasana damai ini,” jelasnya.
Kosmo! sebelum ini melaporkan, seorang posmen Pos Malaysia Berhad (Pos Malaysia) yang disyaki terlibat dalam kejadian melastik anjing menggunakan gelang getah digantung tugas sementara.
Pos Malaysia dalam satu kenyataan berkata, kakitangannya yang bertugas di Pos Malaysia cawangan Kluang digantung tugas sementara bagi memberi laluan siasatan dalaman dijalankan.
Malaysia Independent Animal Rescue’ (Miar) juga sebelum ini ada memuat naik video di Facebook memaparkan tindakan posmen tersebut.
Susulan kejadian itu, anjing berkenaan didakwa mengalami kecederaan pada mata kiri akibat perbuatan posmen tersebut.-K! ONLINE.


‘Tak tekan loceng rumah pun’ – Sajat
27 Februari 2021, 2:11 pm
PETALING JAYA – Usahawan kosmetik kontroversi, Muhammad Sajjad Kamaruzzaman atau lebih dikenali sebagai Nur Sajat kekal tenang di laman sosial Instagramnya meskipun diburu Jabatan Agama Islam Selangor (JAIS) sejak dua hari lalu.
Dalam satu hantaran di laman Instagramnya hari ini, Sajat dilihat giat mempromosi produknya  di sebuah salon miliknya di Damansara dekat sini.
Pemerhatian Kosmo! Online di laman sosialnya itu, Sajat turut memuat naik Instastorynya seolah-oleh memerli pihak berkuasa dengan menulis ‘Sila sambung uols!!! Polis N 3, 0ne to jaga’.
Tangkap layar Instastory Sajat.
Akhbar Kosmo! hari ini menyiarkan laporan usahawan itu dikenakan waran tangkap oleh Mahkamah Tinggi Syariah Shah Alam setelah didapati bersembunyi bagi mengelakkan dirinya dicekup JAIS.
Pada 6 Januari lalu, Sajat mengaku tidak bersalah atas pertuduhan berpakaian menyerupai wanita sehingga menyebabkan Agama Islam dipandang hina dalam majlis bacaan Yassin dan solat hajat.
Dalam pada itu, Sajat ketika ditanya oleh salah seorang pengikutnya mengenai tempat dia bersembunyi, dia membalasnya di ruangan komen berbunyi;

“Ya kah? Tak tekan loceng rumah pun.. Kuat propa,” tulisnya.
Seorang lagi pengikutnya menulis, ‘tangkap Sajat’ dan dibalas oleh usahawan berbunyi “cepat-cepat jangan lambat-lambat”.. -K! ONLINE


KWSP umum dividen 2020, 5.2 peratus konvensional dan 4.9 peratus shariah
27 Februari 2021, 12:27 pm
PETALING JAYA – Kumpulan Wang Simpanan Pekerja (KWSP) mengumumkan pemberian dividen sebanyak 5.2 peratus dan jumlah agihan sebanyak RM42.88 bilion untuk Simpanan Konvensional, dan 4.9 peratus untuk Simpanan Shariah dengan agihan RM4.76 bilion.
Jumlah agihan dividen bagi tahun 2020 pula adalah sebanyak RM47.64 bilion.
Angka itu sedikit rendah berbanding 5.45 peratus untuk Simpanan Konvensional dan 5 peratus untuk Simpanan Shariah pada tahun lalu.
Dalam satu kenyataan, KWSP berkata, pihaknya telah melebihi sasaran strategik dengan pengisytiharan purata dividen sebenar tidak kurang daripada 2 peratus dalam tempoh lima tahun berturut-turut.
Ia selepas mengambil kira purata lima tahun dividen sebenar pada kadar 4.62 peratus untuk Simpanan Konvensional dan 4.32 peratus bagi Simpanan Shariah selepas diselaraskan untuk inflasi.
“KWSP telah berjaya mencatatkan prestasi yang memberangsangkan untuk tahun 2020 walaupun mengharungi situasi yang tidak terjangka iaitu pandemik Covid-19, dan dalam persekitaran unik yang menyaksikan dunia berhadapan dengan krisis berkembar iaitu krisis kesihatan dan ekonomi,” katanya dalam satu kenyataan hari ini.

Aset pelaburan keseluruhan KWSP meningkat 7.9 peratus kepada RM998 bilion, dengan nilai pasaran mencecah RM1.02 trilion pada hujung tahun lalu, manakala jumlah ahli KWSP turut meningkat sebanyak 2 peratus kepada 14.89 juta, sementara majikan yang berdaftar dengan KWSP adalah
sebanyak 534,398.
“KWSP kini memerlukan RM8.25 bilion untuk membayar setiap 1 peratus dividen untuk Simpanan Konvensional dan RM972 juta untuk membayar setiap 1 peratus dividen untuk Simpanan Shariah bagi tahun 2020,” katanya. -K! ONLINE.


Muhammad Sajjad tidak kebal undang-undang
Oleh MUHAMMAD AYMAN GHAFFA

27 Februari 2021, 12:30 pm
KOTA BHARU – Usahawan kosmetik sensasi, Muhammad Sajjad Kamaruzzaman atau lebih dikenali sebagai Sajat diingatkan bahawa dia tidak kebal daripada sebarang tindakan undang-undang.
Timbalan Menteri Di Jabatan Perdana Menteri (Hal Ehwal Agama), Datuk Ahmad Marzuk Shaary berkata, sesiapa sahaja yang sekiranya didapati melakukan kesalahan termasuk Sajat tidak akan terlepas daripada hukuman yang termaktub dalam undang-undang.
“Tiada yang kebal daripada tindakan undang-undang. Proses mahkamah perlu berhemah, mempunyai prosedur operasi standard (SOP) dan garis panduan tertentu.
“Tidak bermakna bahawa individu yang enggan hadir ke mahkamah itu kebal undang-undang-undang, cuma prosesnya sedang dijalankan,” katanya.
Beliau berkata demikian ketika ditemui pemberita ketika hadir ke Program Bantuan Mangsa Kebakaran, Tabung Musaadah Covid-19 Jabatan Kemajuan Islam Malaysia – Yayasan Waqaf Malaysia (Jakim-YWM) di Kampung Pengkalan Nangka, Pengkalan Chepa di sini hari ini.
Dalam majlis itu, tiga beradik Khairuzaman Mohd. Nor, 39, Fakhru Razi, 36, dan adik bongsu mereka yang buta kedua-dua belah matanya, Mohd. Yazid,30, menerima bantuan sebanyak RM50,000 untuk membina semula rumah pusaka keluarga mereka yang terbakar pada awal bulan ini.

Akhbar Kosmo! semalam melaporkan Jabatan Agama Islam Selangor (JAIS) sedang memburu Sajat selepas waran tangkap kepadanya dikeluarkan Mahkamah Tinggi Syariah pada Selasa lalu.
Pada 6 Januari lalu, Sajat mengaku tidak bersalah di Mahkamah Tinggi Syariah Selangor atas pertuduhan berpakaian menyerupai wanita sehingga menyebabkan Agama Islam dipandang hina dalam majlis bacaan Yassin dan solat hajat.
Kesalahan itu dilakukan di Nursajat Beauticion, Seksyen 16 di sini pada pukul 7.30 malam, 23 Februari tahun lalu.
Mengulas lanjut, menurut Ahmad Marzuk, menyentuh mengenai keengganan Sajat untuk hadir ke mahkamah berkemungkinan kerana dia mempunyai alasan yang boleh diterima.
“Sekiranya, mahkamah memerlukan satu tindakan lain, itu terpulang kepada pihak mahkamah.
“Perlu diingatkan bahawa negara ini ditegakkan prinsip ‘Rule Of Law’. Tidak ada yang akan terlepas daripada undang-undang,” katanya. – K! ONLINE.


Pasar Tani di Negeri Sembilan dibuka secara berperingkat
Oleh AFIFI HAFIZ MOHD NOR

27 Februari 2021, 11:45 am
SEREMBAN – Pasar Tani di Negeri Sembilan dibuka secara berperingkat dengan pematuhan prosedur operasi standard (SOP) yang ketat selepas ditutup dalam tempoh Perintah Kawalan Pergerakan (PKP).
Menurut Pengarah Lembaga Pemasaran Pertanian Persekutuan (FAMA) Negeri Sembilan, Asmizal Jaafar, pihaknya telah membuat sistem penggiliran kepada peniaga supaya dapat mengekal jarak satu meter antara gerai.
“Sistem itu bagi memastikan kesemua peniaga dapat menjalankan aktiviti perniagaan seperti biasa untuk menjana pendapatan,” katanya ketika sidang akhbar program Info On Wheel di Pasar Tani Taman Kemuning di Senawang di sini hari ini.
Menurutnya, pendapatan peniaga pasar tani di negeri ini juga tidak terjejas kerana FAMA sentiasa membantu sepanjang tempoh PKP dari sudut aktiviti promosi dan pemasaran. – K! ONLINE.


Rita Rudaini nasihat orang ramai patuh SOP
Oleh NUR EMIRA SAIZALI

27 Februari 2021, 12:38 pm
PETALING JAYA – Sejak kerajaan mengumumkan kenaikan kadar kompaun kepada yang ingkar prosedur operasi standard (SOP) kepada RM10,000, pelbagai reaksi diberikan orang ramai.
Termasuklah, aktres Rita Rudaini yang melahirkan rasa simpati dengan nasib rakyat biasa sekiranya mereka perlu membayar jumlah sebanyak itu.
Rita menerusi InstaStorynya semalam turut mempersoalkan kadar kenaikan kompaun kerana dianggap membebankan orang ramai.
“Daripada RM1,000 menjadi RM10,000. Kasihan, ketika ekonomi sekarang, semua orang tengah sesak,” katanya.
Dalam pada itu, pelakon drama Geng Mak Mak itu turut menasihatkan orang ramai agar terus mematuhi SOP bagi mengelak membayar kompaun berkenaan.
“Rakyat semua, jaga dan patuhlah SOP betul-betul. Banyak betul RM10,000, jangan degil,” ujarnya.

Rita juga merupakan antara selebriti tanah air yang lantang bersuara dalam media sosial dan sering mempersoalkan perkara berkaitan SOP pandemik Covid-19.
Kelmarin, Menteri Kanan Keselamatan, Datuk Seri Ismail Sabri Yaakob mengumumkan jumlah kompaun SOP meningkat menjadi RM10,000 kepada mana-mana individu yang melanggarnya. K! ONLINE.


United buat perhitungan dengan Milan
Oleh KOSMO!

27 Februari 2021, 11:40 am
NYON, Switzerland – Aksi pusingan 16 pasukan terbaik Liga Europa bakal menyajikan pertembungan epik antara dua gergasi Eropah, Manchester United dan AC Milan.
Perlawanan yang akan berlangsung pada 11 dan 18 Mac depan, pastinya ditunggu-tunggu peminat bola sepak berdasarkan prestasi cemerlang ditampilkan kedua-dua pasukan ketika ini.
Apa yang pasti, The Red Devils pastinya akan terus mengharapkan sentuhan pemain terbaik, Bruno Fernandes, manakala Milan mempertaruhkan kemampuan Zlatan Ibrahimovic.
Lebih menambah kehangatan, ini adalah kali pertama kedua-dua pasukan bertemu selepas kali terakhir bertembung sesama sendiri pada pusingan kedua Liga Juara-Juara 11 tahun lalu.
Sementara itu, satu lagi pasukan pilihan, Arsenal dilihat berdepan tugas sukar apabila diundi menentang wakil Greece, Olympiakos yang pernah menewaskan mereka di pusingan 32 terbaik musim lalu.
Tottenham Hotspur melengkapkan tiga wakil England pada pusingan 16 terbaik dan diundi diundi bertemu juara Liga Croatia, Dinamo Zagreb. – AGENSI


Pfizer perlu hantar data baharu kepada NPRA
Oleh MOHD. HUSNI MOHD. NOOR

27 Februari 2021, 2:56 pm
PUTRAJAYA – Syarikat pengeluar vaksin Pfizer-BioNTech perlu mengemas kini dan menghantar data baharu berhubung kelonggaran penyimpanan vaksin berkenaan pada suhu lebih tinggi iaitu – 20 darjah Celsius (°C) kepada Bahagian Regulatori Farmasi Negara (NPRA).
Menteri Sains, Teknologi dan Inovasi, Khairy Jamaluddin berkata, pihaknya sedia maklum mengenai kelulusan syarat penstoran vaksin itu oleh Pentadbiran Makanan dan Ubat-Ubatan (FDA) yang secara tidak langsung memudahkan penyimpanannya dalam negara.
Bagaimanapun, katanya, syarikat pengeluar vaksin itu perlu mendapat persetujuan daripada NPRA terlebih dahulu.
“Berdasarkan syarat awal yang kami terima sebelum ini, vaksin Pfizer perlu disimpan dalam peti sejuk ultra rendah pada suhu – 75°C hingga – 80°C namun FDA memberi kelulusan yang membenarkan vaksin ini disimpan pada suhu – 20°C.
“Jika ia dapat dilaksanakan, ini akan dapat membantu dalam pengurusan logistik.
“Pfizer perlu mengemukakan data baharu kepada NPRA yang menunjukkan bahawa vaksin keluaran mereka stabil selama dua minggu jika ia disimpan pada suhu tersebut,” katanya pada sidang akhbar selepas menerima bekalan vaksin Covid-19 jenis Sinovac di Lapangan Terbang Antarabangsa Kuala Lumpur (KLIA) hari ini.

Sementara itu, Khairy berkata, Kementerian Kesihatan (KKM) kini sedang memperhalusi perjanjian dengan Johnson & Johnson bagi menambah perolehan bekalan vaksin satu dos suntikan ke dalam portfolio vaksin Covid-19 sedia ada.
“KKM sedang meneliti kerangka terma perjanjian daripada aspek undang-undang dan sebagainya dan saya sudah meminta perkara ini dipercepatkan supaya Menteri Kesihatan, Datuk Seri Dr. Adham Baba dapat menandatanganinya dalam masa terdekat bagi perolehan bekalan vaksin tersebut,” katanya. -K! ONLINE.


Bercerai kerana ketagih game online
Oleh KOSMO!

27 Februari 2021, 10:19 am
DIRI umpama berjasad, namun tidak ‘bernyawa’. Begitu nasib malang ditempuh Mira (bukan nama sebenar), 30, yang bergelar ibu tunggal selepas rumahtangganya musnah akibat suami ketagihan teruk permainan dalam talian (online game). Ikatan cinta bersama bapa kepada dua anaknya itu terlerai sekelip mata selepas dilafazkan talak pada tahun lalu. Pergolakan itu timbul selepas suaminya mula terjebak mengenali dunia permainan maya di telefon pintar sehingga mengabaikan tanggungjawab sebagai ketua keluarga. Tidak cukup dengan itu, Nazim (bukan nama sebenar), 35, turut gagal memberi…

Sila Log Masuk atau Langgan untuk membaca berita sepenuhnya


Sabah idam penamat lebih baik Liga Super
Oleh MUHAMMAD HELMEE RAMLI

27 Februari 2021, 11:00 am
SELEPAS menamatkan saingan Liga Super 2020 di kedudukan ke-10, Sabah FC tekad memperbaiki prestasi mereka menjelang sepak mula musim baharu pada 6 Mac depan.
Skuad Tambadau itu dijangka mampu menghadirkan cabaran sukar buat pasukan-pasukan lain apabila sudah membawa masuk pemain berpengalaman seperti Bobby Gonzales dan N. Thanabalan.
Selain itu, kemasukan penyerang veteran, Mohd. Amri Yahyah turut menjadi perhatian dan ketua jurulatih Sabah, Kurniawan Dwi Yulianto percaya bekas pemain Selangor itu mampu memberi sumbangan besar.
“Ramai yang mempertikaikan keputusan saya membawa masuk Amri yang sudah berusia 40 tahun. Bagi saya, usia tidak penting kerana dia ada pengalaman yang sangat luas bagi membantu kami menamatkan saingan musim ini di kedudukan lebih baik.
“Selain itu, dia juga mampu memberikan pengaruh yang baik kepada pasukan selain boleh mengawal bahagian tengah. Prestasinya tidak jauh beza dengan pemain-pemain muda yang lain,” kata Kurniawan.
Pada masa sama, pengendali dari Indonesia itu berpuas hati dengan aksi yang ditampilkan pemain-pemain sepanjang persiapan pramusim menjelang aksi sulung menentang Melaka United 6 Mac nanti.

“Selepas beberapa hari menjalani latihan, saya dapat lihat pemain-pemain sudah mula memahami apa yang saya mahukan daripada mereka. Semua pemain bekerja keras untuk membuktikan kemampuan masing-masing.
“Saya juga dapat lihat sikap serta karakter setiap pemain dalam latihan. Mereka semua faham apa yang diperlukan untuk menjadi seorang pemain profesional,” ujarnya.


KJ tidak akan ambil vaksin Pfizer
Oleh MOHD. HUSNI MOHD. NOOR

27 Februari 2021, 11:19 am
SEPANG – “Saya sudah buat keputusan semalam, saya akan ambil vaksin yang akan diluluskan seterusnya,” kata Menteri Sains, Teknologi dan Inovasi, Khairy Jamaluddin.
Menteri Penyelaras Program Imunisasi Covid-19 Kebangsaan (PICK) itu memutuskan bahawa beliau tidak akan mengambil vaksin jenis Pfizer-BioNTech yang sedang digunakan negara ketika ini.
“Saya tidak akan ambil vaksin Pfizer-BioNTech bukan sebab ia tidak bagus. Pfizer bagus dan ia terbukti selamat dan tiada apa-apa kesan sampingan.
“Biarlah ada juga barisan menteri yang memberi contoh ambil vaksin yang akan datang. Saya juga tidak tahu apa jenis vaksin yang akan diluluskan seterusnya.
“Jadi apa sahaja jenis vaksin diluluskan kerajaan seterusnya, saya orang pertama yang akan ambil (disuntik) vaksin itu. Tidak kiralah ia vaksin Sinovac, Rusia (Sputnik V) atau Astrazeneca,” katanya.
Beliau berkata demikian pada sidang akhbar selepas menerima bekalan vaksin Covid-19 keluaran Sinovac di Lapangan Terbang Antarabangsa Kuala Lumpur (KLIA) hari ini.

Khairy berkata, beliau membuat keputusan itu selepas meneliti pandangan dan pendapat daripada rakyat selepas melihat beberapa pemimpin negara mula menerima suntikan vaksin jenis Pfizer sejak Rabu lalu.
“Saya melihat Perdana Menteri, Tan Sri Muhyiddin Yassin; Ketua Pengarah Kesihatan, Tan Sri Dr. Noor Hisham Abdullah, beberapa menteri besar dan barisan hadapan mula menerima vaksin itu.
“Jadi, rakyat sudah yakin dengan Pfizer, (jadi) saya akan ambil vaksin yang akan diluluskan seterusnya,” katanya.
Dalam pada itu, Khairy berkata, setakat pukul 7 pagi tadi, aplikasi MySejahtera sudah menerima kira-kira 1,183,779 pendaftaran bagi suntikan vaksin Covid-19 oleh rakyat Malaysia.
“Sehingga semalam, seramai 3,580 individu sudah menerima suntikan vaksin sejak ia dilancarkan secara rasmi Rabu lalu,” katanya. – K! ONLINE.


Aubameyang wira kejayaan Arsenal
Oleh KOSMO!

27 Februari 2021, 11:10 am
PIRAEUS, Greece – Penyerang Arsenal, Pierre-Emerick Aubameyang menyelamatkan maruah pasukan itu daripada tersingkir seawal pusingan 32 terbaik Liga Europa musim ini.
Aubameyang, 32, berjaya meledak dua gol termasuk jaringan kemenangan ketika menewaskan jaguh Portugal, Benfica 3-2 pada aksi timbal balik yang berlangsung di gelanggang berkecuali di Stadium Karaiskakis awal pagi semalam.
Kemenangan itu membolehkan The Gunners yang berdepan detik mendebarkan sepanjang aksi tersebut, akhirnya mengesahkan kemaraan ke pusingan 16 terbaik dengan keputusan 4-3 secara agregat.
Bagaimanapun, pengurus Arsenal, Mikel Arteta lebih berminat memuji impak pemain gantian, Willian yang dimasukkan pada minit ke-63.
Willian berjaya mencipta bantuan gol kepada Kieran Tierney empat minit kemudian untuk mengikat kedudukan 2-2.
Situasi itu kembali meningkatkan semangat Arsenal yang perlu mencari satu lagi gol untuk memenangi perlawanan tersebut selepas Benfica meraih dua jaringan melalui Diogo Goncalves dan Rafa Silva.

“Kemasukan Willian nyata mengubah permainan dan memberi kelebihan kepada pasukan. Kreativiti dan kawalan bolanya sangat baik sehingga membantu Tierney menjaringkan gol.
“Tierney juga antara pemain terbaik kami selain Aubameyang dan (Bukayo) Saka kerana dia bekerja keras sepanjang perlawanan walaupun baru pulih daripada kecederaan,” kata Arteta.
Sementara itu, Aubameyang yang kini menemui tahap terbaiknya, berharap kemenangan tersebut mampu menjadi pembakar semangat Arsenal untuk menghadapi aksi getir bertemu Leicester City pada aksi Liga Perdana Inggeris di Stadium King Power esok. – AGENSI


Kelantan United akan terapkan falsafah samurai – Higashiyama
Oleh MUHAMMAD HELMEE RAMLI

27 Februari 2021, 11:10 am
KETUA jurulatih Kelantan United, Akira Higashiyama sedia menerapkan falsafah bola sepak Jepun ke dalam pasukan itu menjelang saingan Liga Malaysia (Liga M) musim ini.
Kemasukan tiga pemain import dari Jepun, Masashi Motoyama, Yuki Tanigawa dan Shuhei Fukai dijangka memudahkan tugas Higashiyama dalam menerapkan semangat samurai ke dalam pasukan tersebut.
Kata Higashiyama, beliau percaya tiga pemain Jepun itu mampu membantu beliau menghasilkan keputusan positif memandangkan sudah mengenali gaya permainan mereka.
“Sebenarnya saya mahu terapkan gaya permainan bola sepak Jepun ke dalam Kelantan United walaupun tahu ia bukannya mudah kerana budaya bola sepak yang berbeza.
“Atas sebab itu saya bawa masuk tiga pemain Jepun dan diharapkan ia membuahkan hasil. Saya yakin mereka mampu beri pengaruh besar terhadap gaya permainan musim ini,” kata pengendali berusia 32 tahun itu.
Beliau turut menegaskan, kehadiran Motoyama yang berusia 41 tahun mampu memberi pengaruh positif kepada pemain-pemain muda kerana pernah menyarung jersi pasukan kebangsaan Jepun.

Higashiyama juga berharap pemain-pemain senior tempatan seperti Mohd. Badhri Radzi dan Fitri Omar boleh mencurahkan segala ilmu kepada pemain-pemain lain.
“Motoyama beraksi di sini buat pertama kali, walaupun sudah berusia 41 tahun tetapi peranannya lebih kepada untuk membimbing pemain-pemain di dalam padang.
“Selain itu, Piya (Badhri) juga mungkin ada pengaruh tersendiri sekiranya dia masih ada kesungguhan untuk bermain. Saya tahu kualiti yang dia miliki, namun itu bergantung pada persediaannya,” ujarnya.


Logo Perak FC sudah dimuktamadkan
Oleh MUHAMAD TARMIZE MOHD NOR

27 Februari 2021, 11:20 am
PERAK FC akhirnya memuktamadkan logo baharu kelab itu selepas para penyokong memilih logo berkenaan dalam satu sesi pemilihan yang diadakan secara dalam talian.
Ahli Lembaga Pengarah Perak FC, Khairul Shahril Mohamed berkata, pihaknya menerima lebih 35,000 undi dalam talian selepas sejumlah 10 logo disenarai pendek oleh panel profesional.
Katanya, walaupun tempoh yang diberikan untuk mencipta logo hanya seminggu, pihaknya menerima lebih 1,500 penyertaan.
“Selepas undian berakhir, logo ini meraih hampir 10,000 undi atau bersamaan 28.4 peratus berbanding logo lain.
“Apa paling melegakan saya ialah maklum balas cukup baik daripada para peminat,” katanya pada sidang akhbar di Ipoh semalam. Turut hadir Ketua Pegawai Eksekutif (CEO) Perak FC, Rizal Ali Naizali.
Tambah Khairul Shahril, logo itu juga telah dipersembahkan kepada Sultan Perak, Sultan Nazrin Muizzuddin Shah dan baginda menzahirkan rasa gembira dengan pemilihan logo yang dibuat rakyat.

Katanya, selepas diperkenankan baginda, barulah pihaknya membuat urusan berkaitan logo tersebut termasuk mendaftarnya dengan Perbadanan Harta Intelek Malaysia.
Pereka logo berkenaan yang merupakan anak jati Perak, Hafiz Ismail berjaya mendapat undian tertinggi sekali gus memenangi hadiah utama RM3,000 dan barangan rasmi Perak FC manakala sembilan pereka logo lain menerima hadiah sagu hati.
Khairul Shahril yang juga Pengerusi Jawatankuasa Belia, Sukan, Komunikasi dan Multimedia Perak itu berharap peminat akan terus memberi sokongan kepada Perak FC.
Sebelum ini, isu logo Perak FC dikritik hebat oleh penyokong dan ia mendapat perhatian Sultan Nazrin sehingga baginda menasihatkan agar satu pertandingan mencipta logo diadakan.


Verstappen tak minat ‘angkat kaki’
Oleh KOSMO!

27 Februari 2021, 10:40 am
LONDON – Pelumba Belanda, Max Verstappen belum terlintas untuk menyertai pasukan Mercedes bagi menggantikan tempat Lewis Hamilton dalam perlumbaan Formula Satu (F1) musim depan.
Hamilton hanya menyambung kontrak semusim bersama Mercedes, namun timbul khabar angin bahawa pasukan itu berminat mendapatkan khidmat Verstappen jika juara dunia tujuh kali tersebut membuat keputusan untuk bersara.
Ia berdasarkan kemampuan Verstappen yang muncul antara empat nama pemandu F1 selain George Russell, Esteban Ocon dan Valtteri Bottas dijangka bersaing merebut gelaran juara dunia menjelang pembukaan saingan musim baharu pada 21 Mac depan.
Verstappen, 23, juga dikatakan mempunyai klausa dalam kontraknya yang mana pemandu Red Bull itu berhak menyertai pasukan lain jika tidak mendapat jentera kompetitif.
Bagaimanapun, Verstappen menepis dakwaan tersebut dan menegaskan dia sedang berusaha melakukan persiapan terbaik bersama Red Bull kerana cuma ada tempoh dua minggu menjelang aksi pramusim di Bahrain nanti.
“Saya hanya fokus pada prestasi sendiri dan cuba lakukan yang terbaik musim ini. Saya tiada masa untuk memikirkan mengenai perpindahan pasukan,” katanya.

Dalam masa sama, Red Bull dikatakan sedang bersiap sedia untuk membangunkan unit kuasa sendiri tahun depan berikutan pengeluar enjin Honda menarik diri daripada perlumbaan F1 musim ini.
“Ia adalah satu tindakan berani daripada Red Bull tetapi biarlah pasukan tentukan mana yang terbaik. Saya tidak mahu fokus terganggu kerana saingan kali ini amat penting buat saya,” jelas Verstappen. – AGENSI


Lexus UX, tanpa turbo tiada masalah
Oleh AFIFI HAFIZ MOHD NOR

27 Februari 2021, 10:15 am
Oleh AFIFI HAFIZ MOHD NOR
LEXUS UX adalah kenderaan utiliti sukan (SUV) paling kecil di dalam barisan model jenama itu di Malaysia.
Saiznya sedikit lebih kecil jika kita bandingkan dengan model NX. UX misalnya mempunyai kepanjangan tubuh 4,495 milimeter (mm) manakala NX 4,640mm.
Lexus Malaysia menawarkan model UX pada harga RM236,443.50 (Urban), RM274,998.50 (Luxury) dan RM290,335 (F Sport).
Pengecualian cukai jualan yang dikeluarkan oleh kerajaan sejak tahun lalu ke atas kereta import telah memberikan penjimatan yang besar kepada pembeli kereta premium.
Sebelum ini juga Lexus Malaysia turut menawarkan tempoh pengecualian cukai lebih sebulan berbanding yang ditetapkan kerajaan iaitu pada 31 Disember 2020 (sebelum kerajaan melanjutkan tempoh berkenaan).

REKAAN sisinya agak tidak rata, namun ternyata menjadi antara daya tarikan kenderaan ini.
Pesaing kepada model ini ialah Mercedes Benz GLA dan Volvo XC40. Lexus UX menawarkan kadar harga jualan yang paling rendah berbanding yang lain.
Daripada spesifikasi enjin juga Lexus UX nampak kalah kerana menggunakan enjin aspirasi normal berbanding yang lain menggunakan suntikan turbo.
Perbandingan di atas kertas memang jelas nampak model ini ibarat tercicir atau nampak tidak bermaya dari segi prestasi.
Tetapi, penulis nasihatkan, kalau anda ada bajet dan berhajat untuk membeli model-model yang saya sebutkan tadi, anda wajib pandu uji Lexus UX dahulu sebelum membayar wang deposit sebagai tempahan.
Pandu uji
Baru-baru ini, Lexus Malaysia telah menawarkan kepada penulis untuk memandu uji UX varian Luxury selama beberapa hari.
Penulis tidak pernah pandu atau masuk ke ruang kabin UX sebelum ini sejak dilancarkan, jadi penulis tidak meletakkan harapan yang tinggi pada model ini.
Seperti biasa, beberapa hari sebelum sesi pandu uji penulis ada membuat bacaan untuk mendapatkan ilmu berkenaan model ini.
Sebaik sampai di Lexus Mutiara Damansara, Selangor untuk mengambil UX, penulis agak kagum dan minat dengan rekaan hadapan berjeriji spindle yang menjadi trademark model Lexus.
Bahagian sisi pula, jika kita tengok garisan badannya seperti tidak sekata namun penulis rasa itu bukan masalah kerana cita rasa setiap orang berbeza. Bagi penulis masih nampak cantik!
Penggunaan rim bersaiz 18 inci dengan rekaan menarik digandingkan dengan tayar 225/50 memberikan pengendalian terbaik.
TAYARNYA bersaiz 18 inci.
Pergi ke bahagian belakang, lampu belakang menarik perhatian penulis kerana hadir dengan sirip udara. Selain itu garisan yang menyambungkan lampu kanan dan kiri menjelaskan karakter premium SUV ini.
Pengalaman pemanduan Lexus UX ini agak mengagumkan kerana model ini menggunakan platform Lexus GA-C yang termaju. Pusat graviti yang rendah memberikan perasaan pengendalian yang baik.
Menggunakan enjin 2.0 liter dengan kod M20A-FKS dan transmisi 10 kelajuan automatik CVT. Penulis rasa ini CVT yang sedap untuk dipandu.
Gabungan dua nadi besar ini memberikan kuasa maksimum 169hp pada 6,600rpm dan tork maksimum 205Nm pada 4,800rpm.
Masuk ke ruang kabin, walaupun digabungkan dengan tiga warna seperti hitam, biru dan krim cerah, penulis masih rasa mewah kerana menggunakan bahan berkualiti tinggi.
Jam analog klasik di sebelah skrin paparan yang dipasang di papan pemuka tengah atas, memberikan daya tarikan sekali gus memberitahu kita berada dalam model Lexus.
Varian Luxury juga hadir dengan kemasan tempat duduk kulit eksklusif yang dipanggil sashiko merupakan teknik jahitan Jepun yang digunakan dalam membuat seragam seni mempertahankan diri judo dan kendo.
RUANGAN dalamnya dilengkapi kemasan tempat duduk dipanggil sashiko iaitu teknik jahitan Jepun yang digunakan dalam membuat seragam judo dan kendo.
UX 200 Luxury adalah contoh yang baik dari aspek ciri keselamatan canggih serta penyempurnaan dan keselesaan mewah yang terkenal dengan Lexus.
Ciri-ciri keselamatan pada model ini adalah seperti lapan beg udara dan sistem bantuan pemandu berteknologi tinggi yang memungkinkan pemberhentian automatik bagi mengelakkan perlanggaran atau mengurangkan hentaman.
Sterengnya juga dibantu dengan sistem yang menjaga kenderaan agar berada di dalam lorong selain menjaga jarak yang telah ditetapkan dari kereta di hadapan.
Selain itu, varian Luxury turut hadir dengan pengelap cermin serta pengesan hujan, cermin sisi lipat automatik, rel atap, kawalan tiang stereng elektrik, pintu but belakang elektrik dengan fungsi bebas tangan, skrin paparan 10.3 inci yang lebih besar berbanding varian Urban 7-inci selain dilengkapi fungsi tiga memori untuk tempat duduk pemandu.
Sistem Lexus Premium Audio pula dipasang dengan lapan pembesar suara termasuk subwoofer.
Apa yang penting, penulis rasa fungsi Blind Spot Monitor (BSM), Rear Cross Traffic Alert (RCTA) dan Panoramic View Monitor sangat membantu. RCTA dan Panoramic View Monitor sangat berguna untuk mengelakkan kemalangan yang tidak diingini ketika bergerak ke dalam atau keluar dari tempat letak kereta.


Bob Mah Sing berjaya diberkas
Oleh ZULKIFLI MANZOR

27 Februari 2021, 10:34 am
PETALING JAYA – Penjenayah dikenali sebagai Bob Mah Sing yang terlibat dalam insiden merempuh dua buah kenderaan di persimpangan lampu isyarat Sierramas, Sungai Buloh dekat sini semalam telah diberkas pihak polis.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, suspek yang berusia 40 tahun itu ditahan di sebuah rumah di Shah Alam semalam.
“Siasatan mendapati suspek tidak bekerja dan mempunyai 20 rekod jenayah lampau berkaitan kes jenayah dan dadah. Suspek yang dikenali sebagai Bob Mah Sing ditahan pukul 11.45 malam,” katanya dalam satu kenyataan hari ini.
Nik Ezanee berkata, kedua-dua suspek yang terbabit dalam kejadian itu akan direman hari ini.
“Kes disiasat mengikut Seksyen 307, 427 dan 188 Kanun Keseksaan, selain Seksyen 12(2) Akta Dadah Berbahaya 1952 serta Seksyen 6 (1) Akta Bahan-Bahan Kakisan dan Letupan Senjata Berbahaya 1958,” katanya.
Kosmo! semalam melaporkan dua anggota polis terpaksa melepaskan beberapa das tembakan ke arah tayar sebuah kereta jenis Proton Waja yang dinaiki dua lelaki selepas merempuh dua kenderaan.

Salah seorang lelaki terbabit dapat ditahan, manakala seorang lagi suspek dikenali sebagai ‘Bob Mah Sing’ dapat meloloskan diri.
Polis menemui plastik lutsinar disyaki dadah jenis heroin seberat 1.7 gram di dalam kenderaan yang ditinggalkan oleh kedua-dua suspek. – K! ONLINE.


Vaksinasi atlet ke Olimpik April ini
Oleh KOSMO!

27 Februari 2021, 11:30 am
ATLET dan pegawai yang akan menyertai Sukan Olimpik di Tokyo, Jepun pada Julai depan boleh menarik nafas lega selepas kerajaan Malaysia membenarkan seramai 264 individu disuntik vaksin Covid-19 pertama pada April depan sebeluk berlepada ke temasya sukan terbesar dunia tersebut.
Menteri Belia dan Sukan, Datuk Seri Reezal Merican Naina Merican berkata, pihaknya berharap kesemua atlet dan pegawai ke Olimpik akan dapat vaksinasi sepenuhnya pada Mei nanti sebelum berlepas ke Negara Matahari Terbit itu.
“Setakat ini saya dimaklumkan bahawa sejumlah 264 atlet dan pegawai akan menjalani vaksinasi pada April nanti. Kami tidak boleh biarkan mereka disuntik pada penghujung fasa pertama sebab ada tempoh untuk dos pertama dan kedua.
“Jadi, kami harapkan Mei ini, kesemua 264 individu itu sudah disuntik vaksin menerusi pusingan dos kedua. Apabila sampai Julai, mereka sudah berada dalam keadaan boleh menyertai Sukan Olimpik dan bebas Covid-19,” katanya.
Beliau berkata demikian pada sidang akhbar selepas majlis perjanjian bagi pembinaan dan pengurusan platform esukan.gg antara Impact Intergrated dengan Techninier Sdn. Bhd. di Menara Kementerian Belia dan Sukan di Putrajaya semalam.
Jelas Reezal Merican, 264 individu tersebut merupakan kumpulan daripada senarai nama 4,000 atlet dan pegawai mewakili negara ke peringkat antarabangsa yang diberikan keutamaan sebagai penerima vaksin Covid-19.

Beliau turut menzahirkan keyakinan bahawa kesemua 264 itu akan memilih untuk vaksinasi biarpun inisiatif tersebut bersifat sukarela.
“Saya yakin kesemua mereka ini akan memilih untuk vaksinasi kerana ia adalah satu perkara yang akan memberi kedudukan mereka jauh lebih selamat malah Perdana Menteri, Tan Sri Muhyiddin Yassin juga sudah disuntik vaksin,” ujarnya.


Empat  bangunan sebelum perang dunia kedua musnah terbakar
Oleh KOSMO!

28 Februari 2021, 8:43 pm
Oleh SALEHUDIN MAT RASAD
JERANTUT 28 – Empat buah bangunan lama berusia lebih 80 tahun di bandar ini musnah dalam kejadian kebakaran hari ini.
Ketua Jabatan Bomba dan Penyelamat Malaysia (JBPM) Jerantut, Mohamad Zulkifli Mohamad Zainal berkata, kejadian kira-kira pukul 3.16 petang itu memusnahkan tiga lot premis yang dibina pada 1941 dan sebuah premis yang dibina pada 1947.
“Bangunan yang terlibat ialah sebuah restoran roti canai popular, kedai gunting rambut, kedai runcit dan kedai basikal.
“Bagaimanapun tiada kemalangan jiwa atau kecederaan dilaporkan dalam kejadian tersebut,”katanya di sini, hari ini.
Menurut Mohamad Zulkifli, kebakaran dipercayai bermula daripada restoran roti canai sebelum merebak ke kedai bersebelahan.

Katanya, punca kebakaran dan jumlah kerugian masih dalam siasatan.
Sementara itu, seorang saksi Liang Kok Poh berkata, dia terkejut apabila melihat asap bermula dari kedai roti canai ketika menghantar barangan di kedai runcit berkenaan.
“Saya sempat membantu mengeluarkan beberapa barangan daripada kedai runcit sambil menjerit meminta penghuni kedai lain keluar menyelamatkan diri,”ujarnya. – K! ONLINE


Persiapan saat akhir anak ke sekolah
Oleh NORADILA MAHAMAD

28 Februari 2021, 7:35 pm
KUALA TERENGGANU – Ibu bapa khususya murid prasekolah, tahun satu dan tahun dua hari ini sibuk membuat persediaan terakhir membeli kelengkapan untuk anak-anak mereka yang akan kembali ke sekolah esok.
Kebanyakan mereka sebolehnya mahu anak masing-masing berpakaian seragam baharu pada hari pertama sesi persekolahan secara bersemuka walaupun kelonggaran telah diberi kerajaan.
Seorang ibu, Nur Rashidah Rashid, 35, berkata, dia membeli pakaian sukan dan kelengkapan sekolah lain untuk dua anaknya yang berusia lima dan tujuh tahun.
Dia yang menetap di Kampung Kebor Besar, Manir dekat sini berkata, sebahagian kelengkapan sekolah anaknya akan memasuki prasekola dan tahun satu telah dibeli sebelum ini.
“Hari ini, saya beli untuk tambah-tambah apa yang kurang. Sebelum ini, memang saya beli seluar sukan tetapi anak-anak saya pakai dahulu sebelum sekolah sempat dibuka,” katanya ketika ditemui Kosmo! di sini hari ini.
Seorang lagi ibu, Wan Nur Farhana Wan Bakri, 33, dari Kampung Paloh, Pulau Rusa di sini berkata, dia hanya membeli kasut sekolah untuk anak sulongnya berusia enam tahun yang akan memulakan pembelajaran di Tabika Kemas Pulau Rusa di sini hari ini.

“Saya sengaja tunggu saat akhir untuk membeli kasut sekolah anak kerana tidak mahu membazir dan bersesak-sesak.
“Alhamdulillah pasar raya agak lenggang hari ini kerana ramai sudah membeli awal,” katanya. – K! ONLINE


Tak sakit, rasa macam gigitan semut kecil – Muhammad Sanusi
Oleh MOHD. RAFIE AZIMI

28 Februari 2021, 7:30 pm
ALOR SETAR – Menteri Besar Kedah, Muhammad Sanusi Md. Nor memaklumkan suntikan vaksin yang diterimanya hari ini tidak menyakitkan yang mana rasanya hanya seperti gigitan semut sahaja.
Muhammad Sanusi menerima suntikan vaksin Pfizer-BioNTech di Wisma Darul Aman di sini kira-kira pukul 5.05 petang tadi.
Katanya, suntikan yang diterimanya itu tidak menyakitkan, malah beliau tidak mengalami sebarang gejala selepas menerima vaksin tersebut.
“Rasa macam gigitan semut yang kecil tetapi disebabkan saya ini jenis ‘kahaq’ (kasar) sikit, jadi tidak rasa apa-apalah, siap boleh gelak lagi.
“Selepas berehat selama setengah jam, saya tidak langsung rasa pening atau lenguh manakala pemeriksaan dijalankan mendapati tekanan darah juga normal iaitu 128/77. Angka itu sangat baiklah untuk individu berusia seperti saya,” katanya kepada pemberita di sini hari ini.
Selain Muhammad Sanusi, turut menerima suntikan ialah Pengerusi Jawatankuasa Kesihatan dan Kerajaan Tempatan negeri, Datuk Dr. Mohd. Hayati Othman dan Pengarah Kesihatan negeri, Dr. Mohd. Fikri Ujang.

Tiga lagi ialah Penolong Pegawai Perubatan Kanan, Abdul Rahim Zakaria; Penolong Pegawai Perubatan, Muhammad Hafiz Ibrahim dan Penolong Pegawai Kesihatan Persekitaran, M. Shaarvin Raj.
Kata beliau, setakat ini Kedah telah menerima sebanyak 50,000 dos vaksin Pfizer-BioNTech untuk 25,000 individu terdiri daripada petugas barisan hadapan.
Menurutnya, secara keseluruhan, dianggarkan seramai 1.76 juta individu berusia 18 tahun ke atas di negeri ini akan menerima suntikan vaksin tersebut selepas ini.
“Saya menyeru kepada seluruh rakyat negeri ini supaya bersikap positif dan sentiasa bersedia untuk menerima vaksin pada bila-bila masa demi kebaikan bersama.
“Kita yakin proses vaksinasi ini akan menurunkan kadar jangkitan di Kedah, jadi kita amat berharap supaya rakyat Kedah segera mendaftar untuk mendapatkan vaksin menerusi aplikasi MySejahtera,” katanya. – K! ONLINE


Isu potong barisan pemberian vaksin akan disiasat
Oleh MOHD. HUSNI MOHD. NOOR

28 Februari 2021, 8:26 pm
PUTRAJAYA – Isu dakwaan ‘potong barisan’ dalam proses mendapatkan vaksin Covid-19 kini dalam perhatian kerajaan.
Menteri Penyelaras Program Imunisasi Covid-19 Kebangsaan (PICK), Khairy Jamaluddin berkata, beliau sudah memaklumkan perkara itu kepada Ketua Pengarah Kesihatan, Tan Sri Dr. Noor Hisham Abdullah.
Beliau yang juga Menteri Sains, Teknologi dan Inovasi berkata, sesiapa yang mempunyai maklumat mengenai dakwaan itu boleh terus e-mel kepadanya sendiri.
“Saya pandang sangat serius isu ‘queue jumper’ ini. Saya telah maklum perkara ini kepada Noor Hisham agar tiada pemotongan barisan.
“Whistleblower (pemberi maklumat) boleh hantar emel secara terus kepada saya [email protected] dan saya akan siasat,” katanya menerusi ciapan di Twitter, hari ini.
Selain itu, katanya, pasukannya juga akan memantau komen-komen pemberi maklumat di media sosial berhubung isu berkenaan.

Khairy berkata, beliau juga sudah berkongsi perkara sama dengan Timbalan Ketua Pengarah Kesihatan (Kesihatan Awam), Datuk Dr Chong Chee Kheong dan ia kini dalam siasatan.
“Kami mengambil serius perkara yang didedahkan ini,” katanya.
Dalam pada itu, Khairy menerusi ciapan lain berkata, wakil rakyat adalah kumpulan individu yang ditetapkan untuk menerima suntikan vaksin bagi fasa pertama PICK.
“Cuma sekarang ini ‘VVIP’ bukan wakil rakyat pun nak masuk senarai. Tak boleh. Dan untuk wakil rakyat, saya juga minta ambil secara berperingkat. Ada negeri bagi semua exco sekali gus. Itu adalah tindakan yang tidak baik,” katanya.
Isu potong barisan dipersoalkan netizen apabila ada maklumat yang mengaitkan vaksin turut diberikan kepada golongan dan individu lain selain barisan hadapan.
Sementara itu, Khairy berkata, seramai 1,428,719 orang sudah mendaftar bagi mendapatkan vaksin Covid-19 menerusi aplikasi MySejahtera setakat pukul 6.30 petang tadi.
“Setakat hari ini juga, seramai 15,923 orang sudah menerima vaksin,” katanya. – K! ONLINE


Tular video lelaki mahu rentas negeri maki polis
Oleh MOHD SYALMIZI HAMID

28 Februari 2021, 11:16 pm
SEBERANG PERAI – Satu video yang memaparkan seorang lelaki membalas pertanyaan polis sambil melemparkan kata-kata kesat yang tular di media sosial hari ini dilaporkan berlaku di sekatan jalan raya (SJR) di Nibong Tebal baru-baru ini.
Ketua Polis Daerah Seberang Perai Selatan, Superintendan Lee Chong Chern berkata, pihaknya telah mengambil tindakan terhadap suspek pada 18 Februari lalu sebelum video berkenaan tular.
Menurutnya, ketika kejadian, anggota dari Balai Polis Nibong Tebal telah menahan sebuah kereta jenis Mitsubishi Lancer dipandu seorang lelaki berusia 28 tahun yang mahu merentas negeri kira-kira pukul 5 petang.
“Selepas pemeriksaan, dia tidak mempunyai kebenaran untuk merentas negeri semasa melalui SJR.
“Lelaki itu didapati bergerak dari Butterworth (daerah Seberang Perai Utara) hendak ke Bagan Serai, Perak,” katanya ketika dihubungi Kosmo! hari ini.
Beliau berkata, ketika diminta menunjukkan kad pengenalan dan lesen memandu, lelaki berkenaan telah membaling kad-kad tersebut ke arah anggota polis yang bertugas.

“Disebabkan itu, anggota terus menahannya kerana bertindak kasar, tidak memberi kerjasama dan menghalang petugas menjalankan tugas SJR.
“Semasa proses tangkapan hendak dilaksanakan, dia telah mengeluarkan perkataan kasat kepada anggota polis dan ditahan selepas itu,” katanya.
Sementara itu, Chong Chern berkata, siasatan lanjut mendapati lelaki berkenaan mempunyai rekod rawatan (sakit) mental di Hospital Taiping, Perak sehingga kini.
Kes berkenaan disiasat di bawah Seksyen 186 Kanun Keseksaan dan Peraturan 16(1) Peraturan Pencegahan dan Pengawalan Penyakit Berjangkit 2021. – K! ONLINE


Penjawat awam, isteri ditahan kes dadah
Oleh NUR AMALINA AZMAN

28 Februari 2021, 7:14 pm
LANGKAWI – Seorang penjawat awam dan isterinya merupakan antara lima individu yang ditahan bersama sejumlah dadah jenis heroin dan syabu dianggarkan bernilai RM17,284 dalam serbuan di Kampung Baru Ulu Melaka di sini semalam.
Ketua Polis Daerah Langkawi, Asisten Komisioner Shariman Ashari berkata, polis menyerbu sebuah rumah di kampung itu kira-kira pukul 4.30 petang dan menahan empat lelaki tempatan berusia antara 21 hingga 43 tahun.
“Dua daripada empat suspek cuba melarikan diri sehingga berlaku sedikit pergelutan, namun kedua-duanya berjaya ditahan.
“Pemeriksaan di rumah tersebut menemui tujuh peket plastik lut sinar berisi heroin dianggarkan seberat 270 gram (g) dan 17 peket plastik lut sinar berisi syabu seberat 32.6 g,” katanya pada sidang akhbar di Ibu Pejabat Polis Daerah Langkawi di sini hari ini.
Katanya, susulan daripada serbuan itu, polis menahan seorang wanita berusia 41 tahun di dalam sebuah kereta yang diletakkan berhampiran rumah berkenaan.
“Wanita terbabit merupakan isteri kepada salah seorang suspek berusia 35 tahun yang merupakan kakitangan awam,” ujarnya.

Menurut Shariman, pemeriksaan ke atas but kereta tersebut menemui menemui sampul surat berwarna kuning yang diletakkan di atas bakul kain yang diterbalikkan.
“Sampul surat itu didapati mengandungi tiga peket plastik lut sinar berisi dadah jenis heroin dengan berat 78.8 g.
“Susulan penahanan wanita terbabit, polis merampas satu peket plastik lut sinar berisi dadah heroin dengan berat 51g yang disimpan di dalam almari baju di dalam bilik tidur di sebuah rumah di Jalan Ayer Hangat di sini pada pukul 5.30 petang semalam,” jelasnya. – K! ONLINE


Kedai gunting rambut diserbu murid sekolah
Oleh NOOR HASLIZA NUSI

28 Februari 2021, 11:49 pm
GEORGE TOWN – Kedai gunting rambut hari ini menjadi tumpuan pelajar sekolah rendah apabila pengusahanya tidak menang tangan menerima kehadiran pelanggan sejak pagi tadi sehingga malam ini.
Rata-rata pengusaha mengatakan bilangan pelanggan yang datang ke premis termasuk membuat tempahan pada hari ini lebih ramai berbanding hari Isnin hingga semalam.
Tinjauan Kosmo! di sekitar Bayan Baru di sini mendapati masih terdapat pelanggan kanak-kanak mendapatkan khidmat memotong rambut biarpun berbaki setengah jam sebelum kedai ditutup pada pukul 10 malam.
Pengusaha Mat Salleh Barber, Ahmad Affiq Mohd., 31, berkata, sebanyak 65 peratus pelanggannya hari ini terdiri dalam kalangan pelajar sekolah rendah berbanding pelanggan dewasa.
Sementara itu, seorang pekerja swasta, Anita Ahmad, 39, berkata, dia memilih untuk membawa anaknya mendapatkan khidmat gunting rambut pada waktu malam bagi mengelak beratur panjang pada waktu siang. – K! ONLINE


Pasukan keselamatan Myanmar bunuh enam penunjuk perasaan
Oleh KOSMO!

28 Februari 2021, 7:27 pm
YANGON – Pasukan keselamatan Myanmar menembak mati sekurang-kurangnya enam penunjuk perasaan hari ini dalam tindakan paling berdarah setakat ini bagi meredakan penentangan terhadap rampasan kuasa empat minggu lalu.
Junta Myanmar masih bergelut menangani bantahan jalanan yang menuntut pihaknya menyerahkan kuasa dan membebaskan pemimpin awam, Aung Sang Suu Kyi. Pemimpin demokrasi itu ditahan bersama sekutu-sekutu kanannya awal bulan lalu.
Polis dan tentera sudah melepaskan tembakan peluru getah, gas pemedih mata dan meriam air terhadap penunjuk perasaan sejak beberapa minggu lalu dalam usaha menamatkan bantahan awam, manakala peluru hidup turut digunakan dalam kes terpencil.
Penunjuk perasaan kembali berhimpun di beberapa kawasan di Myanmar pagi tadi selepas seruan secara online meminta mereka sekali lagi membanjiri jalan-jalan raya.
Tiga lelaki terbunuh dan sekurang-kurangnya 20 yang lain cedera apabila pasukan keselamatan menyerbu sebuah perhimpunan di Dawei, kata seorang sukarelawan perubatan dan media di bandar itu.
Pekerja penyelamat, Pyae Zaw Hein berkata, ketiga-tiga penunjuk perasaan yang mati itu terkena peluru hidup manakala mangsa cedera ditembak dengan peluru getah.

“Lebih ramai mangsa yang cedera tiba,” katanya.
Dua remaja juga ditembak mati di bandar Bago yang terletak dalam jarak dua jam pemanduan dari Yangon.
Mangsa keenam yang berumur 23 tahun maut  ditembak pasukan keselamatan di timur Yangon. – AFP


Warganet berang suami tunjuk curang di TikTok
Oleh KOSMO!

28 Februari 2021, 7:56 pm
JAKARTA – Tindakan seorang lelaki dipercayai berstatus suami yang menunjukkan dia sedang curang menerusi aplikasi TikTok mengundang kemarahan warganet baru-baru ini, lapor portal Suara.com.
Menerusi rakaman video tersebut, seorang lelaki yang berbaring di atas katil kelihatan berbual dengan isterinya melalui panggilan video.
“Papa masih tidur? Sudah solat Subuh ke belum,” tanya isterinya.
Dia kemudian menghalakan kameranya ke sudut lain di biliknya yang memaparkan seorang wanita sedang berdiri di hadapan cermin dengan berpakaian gaun tidur.
“Sudah Ma. Papa sudah solat Subuh,” jawab lelaki tersebut sebelum isterinya didengari mendoakan kesejahteraannya.
Video tersebut telah dikongsi lebih 3,000 kali dan mendapat lebih 12,000 tanda suka.

Bahkan, ia juga mendapat komen daripada ramai pengguna laman Twitter, yang rata-ratanya marah dengan lelaki berkenaan.
“Ada yang bangga ya menyebarkan aib sendiri?” kata seorang pengguna Twitter yang memuat naik video tersebut, @txtdarigajelas. – Agensi


Lelaki maut kereta hilang kawalan, terbabas langgar lori
Oleh ASLIZA MUSA

28 Februari 2021, 9:55 pm
TANJUNG MALIM – Seorang lelaki maut selepas kereta dipandunya hilang kawalan dan terbabas sebelum melanggar sebuah lori di Kilometer 390, Lebuhraya Utara-Selatan arah utara di sini hari ini.
Dalam kejadian kira-kira pukul 3.53 petang itu, mangsa berusia awal 50-an yang memandu kereta jenis BMW parah dan maut di tempat kejadian.
Ketua Polis Daerah Muallim, Superintendan Sulizmie Affendy Sulaiman berkata, kemalangan berlaku membabitkan kereta dipandu mangsa dan sebuah lori tiga tan dinaiki dua lelaki.
Katanya, nahas berlaku apabila kereta mangsa hilang kawalan lalu terbabas dan berpusing sebelum melanggar sebuah lori yang berada di hadapan.
“Akibat kemalangan itu, pemandu kereta BMW meninggal dunia di tempat kejadian manakala pemandu lori dan kelindan masing-masing berusia 44 dan 46 tahun tidak cedera.
“Mayat mangsa dihantar ke Hospital Slim River untuk bedah siasat dan kes disiasat mengikut Seksyen 41(1) Akta Pengangkutan Jalan 1987,” katanya. – K! ONLINE


Sindiket pengedaran minuman keras tidak bercukai di Cheras tumpas
28 Februari 2021, 6:38 pm
PETALING JAYA – Sindiket pengedaran minuman keras tidak bercukai sekitar daerah Cheras tumpas dengan penangkapan tiga lelaki tempatan di dua lokasi berasingan di sekitar daerah ini dan juga Cheras semalam.
Dalam operasi yang bermula pukul 12.15 malam itu, kesemua suspek yang berusia lingkungan 27 hingga 30 tahun itu diberkas menerusi Op Kontraban yang dilakukan pasukan polis dari Batalion 4 Pasukan Gerakan Am (PGA) Semenyih.
Polis juga berjaya merampas 239 botol dan 114 tin minuman keras termasuk tiga buah kenderaan dan empat telefon bimbit yang keseluruhannya dianggarkan berjumlah RM214,637.
Pegawai Pemerintah Batalion 4 PGA Semenyih, Superintenden Rizal Mohamed berkata, menerusi serbuan pertama, polis berjaya memberkas dua suspek bersama dua buah kenderaan di Jalan Sembilan, Taman Tenaga, Kuala Lumpur.
“Hasil pemeriksaan lanjut telah menjumpai sejumlah minuman keras tidak bercukai pelbagai jenama yang disembunyikan di dalam kenderaan dan juga di sebuah mini mart.
“Suspek turut menunjukkan lokasi penyimpanan di Flat Sri Johor, Cheras dan telah menjumpai sejumlah minuman keras tidak bercukai yang disembunyikan di dalam sebuah kenderaan,” ujarnya dalam kenyataan hari ini.

Jelasnya, sejumlah 218 botol dan 114 tin minuman keras tidak bercukai dengan anggaran nilai sebanyak RM8,861 dirampas.
Menurutnya, seorang lagi suspek berjaya diberkas bersama sebuah kenderaan di Jalan Kayu Ara Indah di sini sekitar pukul 12.35 malam.
“Hasil pemeriksaan polis telah menjumpai sejumlah 21 botol minuman keras tidak bercukai yang disembunyikan di dalam kenderaan tersebut yang dianggarkan bernilai RM676.50.
“Kita percaya tangkapan dan rampasan ini berjaya melumpuhkan sindiket pengedaran minuman keras tidak bercukai sekitar daerah Cheras,” ujarnya.
Katanya, tangkapan dan rampasan telah dibawa ke Balai Polis Salak South dan Balai Polis Damansara untuk tindakan lanjut mengikut Akta Kastam 1967. – K! ONLINE


Jurutera rugi RM20,000 ditipu lelaki menyamar rakan
Oleh JAMLIAH ABDULLAH

28 Februari 2021, 6:25 pm
ALOR SETAR – Seorang jurutera berusia 56 tahun mengalami kerugian sebanyak RM20,000 akibat diperdaya seorang lelaki menyamar sebagai rakannya bernama Zamri menerusi aplikasi WhatsApp pada semalam.
Ketua Jabatan Siasatan Jenayah Komersial Kedah, Superintendan Elias Omar berkata, mangsa menerima mesej daripada lelaki terbabit ketika berada di sebuah pasar raya di Jalan Pegawai di sini kira-kira pukul 8.35 malam.
Katanya, suspek memberitahu dia terdesak untuk meminjam wang dan tanpa membuat semakan, mangsa terus membuat pindahan wang berjumlah RM20,000 secara perbankan internet sebanyak empat kali ke tiga akaun berbeza.
“Mangsa mula berasa curiga dan sedar ditipu apabila suspek terus memintanya membuat pindahan wang sebelum bertindak menghubungi rakannya itu melalui panggilan telefon.
“Rakannya itu bagaimanapun menafikan telah menghubungi mangsa untuk meminjam wang dan memberitahu WhatsApp miliknya telah digodam setelah dia menyerahkan nombor kod WhatsApp yang diterima kepada nombor telefon tidak dikenali,” katanya dalam satu kenyataan di sini hari ini.
Menurut Elias, mangsa kemudian membuat laporan polis di sini pada hari yang sama dan kes disiasat di bawah Seksyen 420 Kanun Keseksaan. – K! ONLINE


Setahun tahan rindu anak terkandas di Indonesia
Oleh MOHAMAD FAIZAL HASHIM

28 Februari 2021, 6:30 pm
JOHOR BAHRU – Seorang bapa lega apabila kembali disatukan semula dengan anaknya, Ahmad Radi Djonnaidi, 12, yang terkandas di Indonesia sejak setahun lalu apabila anaknya pulang ke pangkuannya hari ini.
Ahmad Radi tiba di Terminal Feri Stulang Laut di sini pukul 12.30 tengah hari bersama tiga lagi rakyat Malaysia yang terkandas di negara republik itu akibat penularan pandemik Covid-19.
Bapa Ahmad Radi, Djonnaidi Tamam, 57, dan isteri, Ratna Dewi, 42, berasal dari Tanjung Balai, Indonesia terharu kerana urusan membawa anak sulungnya pulang berhasil dengan bantuan Dunia Melayu Dunia Islam (DMDI) Johor dan Alumni 4B Negeri Johor.
Djonnaidi sebelum ini, buntu untuk memikirkan cara terbaik untuk membawa semula anaknya pulang ke rumah mereka di Kampung Pasir, Tampoi.
“Kami sekeluarga amat merindukan Ahmad Radi. Semasa terkandas di sana, anak saya tinggal bersama-sama neneknya di Kampung Panker, Tanjung Balai. Saya bersyukur dan amat berterima kasih kepada DMDI Johor,” katanya kepada pemberita hari ini.
Djonnaidi memiliki taraf penduduk tetap (PR) manakala Ahmad Radi berstatus warganegara.

Hari ini, Ahmad Radi bersama tiga rakyat Malaysia selamat tiba di negara ini selepas terkandas di Indonesia akibat pandemik Covid-19.
Mereka terdiri daripada Md. Roslan Kadir, 43; Faizal Jailani, 38, dan Mohd. Faizul Hakimi, 21, yang berasal dari Melaka.
Kepulangan mereka ke tanah air ini disambut oleh Ahli Dewan Undangan Negeri (ADUN) Pantai Kundor, Datuk Nor Azman Hassan dari Melaka dan Pengerusi DMDI Johor Bahru, Sumawan Md. Som.
Nor Azman ketika ditemui mengakui lega setelah proses membawa pulang ketiga-tiga lelaki Melaka itu berjalan lancar tanpa sebarang rintangan.
“Keempat-empat mereka akan dikuarantin selama 10 hari di sebuah hotel di bandar raya ini dengan semua kos akan saya tanggung. Sebelum ini pihak kami berurusan dengan Konsulat Malaysia di Medan, Indonesia untuk ketiga-tiga lelaki ini,” katanya.
Sebelum ini, Md. Roslan dan Faizal Jailani yang merupakan nelayan dari Pantai Kundor, Tanjung Kling, Melaka hanyut hingga ke Pulau Rupat dekat Bengkalis, Indonesia pada 18 Februari lalu selepas perahu mereka karam.
Mohd. Faizul pula dari Batu Berendam, Melaka yang ditahan di Depoh Imigrasi di Bengkalis sejak hujung tahun lalu manakala Ahmad Radi terkandas di Tanjung Balai, Karimun, Indonesia sejak setahun lalu semasa mendaftar di sebuah sekolah pondok di sana pada Februari 2020. – K! ONLINE


Pengarah syarikat dituduh pecah amanah RM603,760
Oleh NIK NUR IZZATUL HAZWANI NIK ADNAN

28 Februari 2021, 6:59 pm
KEMAMAN – Seorang pengarah sebuah syarikat berkaitan minyak dan gas dihadapkan ke Mahkamah Sesyen di sini hari ini atas dua pertuduhan pecah amanah melibatkan amaun RM603,760 pada tujuh tahun lalu.
Tertuduh, Rosdi Abd Ghani, 53, membuat pengakuan tidak bersalah selepas kedua-dua pertuduhan berkenaan dibacakan dihadapan Hakim Azman Mustapha.
Berdasarkan pertuduhan pertama, Rosdi didakwa melakukan pecah amanah membabitkan wang berjumlah RM200,000 di syarikat minyak dan gas terletak di Kawasan Perindustrian MIEL, Teluk Kalong di sini antara 16 Oktober hingga 30 Disember 2014.
Bagi pertuduhan kedua pula, dia didakwa melakukan pecah amanah melibatkan wang berjumlah RM403,760 di lokasi sama antara 21 Januari hingga 25 Jun 2015.
Tertuduh didakwa mengikut Seksyen 409 Kanun Keseksaan yang memperuntukkan hukuman penjara sehingga 20 tahun dan boleh dikenakan sebatan dan denda bagi setiap pertuduhan jika sabit kesalahan.
Pendakwaan dikendalian Timbalan Pendakwa Raya, Nurhanisah S H Sahul Hamid manakala tertuduh pula diwakili peguam, Mohd. Amirudin Mohamad.

Hakim Azman membenarkan Rosdi dibebaskan dengan jaminan RM20,000 dan seorang penjamin.
Beliau juga mengarahkan tertuduh agar tidak mengganggu saksi pendakwaan selain menetapkan sebutan semula kes pada 28 Mac ini. – K! ONLINE


Angkasa salur RM20 juta peruntukan pendidikan anggota
Oleh MOHD RASDAN AHMAD

28 Februari 2021, 7:10 pm
PETALING JAYA – Angkatan Koperasi Kebangsaan Malaysia (Angkasa) telah menyalurkan peruntukan sebanyak RM20 juta untuk pendidikan anak-anak dan anggota koperasi melalui Yayasan Koperasi.
Presiden Angkasa, Datuk Fattah Abdullah berkata, sehingga Disember lalu, Yayasan Angkasa telah mengagihkan pembiayaan sejumlah RM14.578 juta kepada 1,127 orang pelajar.
“Sejumlah RM4, 320,408 pembiayaan telah diubah kepada biasiswa yang melibatkan 549 orang pelajar.
“Angkasa juga telah memperuntukkan sebanyak RM1. 1 juta untuk perlaksanaan pembangunan pendidikan,” jelasnya pada Majlis Perasmian Penutup Program Motivasi Secara Dalam Talian sesi 2021/22 di Bangunan Engku Aziz Angkasa dekat sini hari ini.
Majlis Perasmian Penutup itu dirasmikan oleh Timbalan Menteri Pembangunan Usahawan dan Koperasi, Datuk Mas Ermieyati Shamsudin. – K! ONLINE


Geng Wan Tocang selongkar kereta tumpas
Oleh DIYANATUL ATIQAH ZAKARYA

28 Februari 2021, 6:22 pm
MELAKA – Kegiatan Geng Wan Tocang yang aktif menyelongkar dan mencuri barang-barang yang disimpan di dalam kenderaan tumpas selepas empat suspek termasuk dalang utama berjaya diberkas, semalam.
Tangkapan keempat-empat suspek berusia 27 sehingga 31 tahun itu berjaya menyelesaikan lapan kes pecah kenderaan yang dilaporkan berlaku sejak Oktober tahun lalu.
Ketua Polis Daerah Melaka Tengah, Asisten Komisioner Afzanizar Ahmad berkata, dalang utama geng itu berusia 30 tahun berjaya dikesan sepasukan Cawangan Risikan Jenayah (D4) Jabatan Siasatan Jenayah (JSJ) selepas menunggang motosikal dalam keadaan mencurigakan.
Katanya, ketika kejadian, suspek bagaimanapun cuba melarikan diri namun berjaya dikejar dan berlaku pergelutan sebelum akhirnya diberkas polis kira-kira pukul 12.30 pagi di tepi jalan Taman Seri Duyong, di sini.
“Pasukan D4 bersama-sama anggota Balai Polis Kandang berjaya menahan suspek di dan pemeriksaan beg silang dibawanya menemukan sebotol minyak wangi, sebuah telefon jenama Samsung dan dua resit jual beli telefon bimbit.
“Susulan tangkapan tersebut, kita berjaya menangkap tiga lagi suspek lelaki berusia 27, 30 dan 31 tahun di bilik sebuah rumah sewa di Bukit Sebukor, di sini pada pukul 2.15 pagi,”katanya.

Katanya, hasil soal siasat, kesemua suspek mengakui aktif melakukan kegiatan menyelongkar kereta di kawasan Banda Hilir, Kandang dan Bukit Baru.
“Suspek menyasarkan kenderaan yang tidak berkunci dan diparkirkan di luar kawasan rumah atau lokasi jauh daripada padangan orang ramai.
“Kegiatan itu dilakukan tanpa menggunakan sebarang peralatan khas dan mereka hanya membuka pintu untuk menyelongkar sebelum melarikan barang-barang berharga termasuk telefon bimbit, wang tunai, beg dan sebagainya,”katanya.
Ujarnya, pihaknya turut merampas pelbagai barangan beg, jam tangan, resit jual beli telefon, cermin mata dan kasut dipercayai mempunyai kaitan dengan kegiatan tersebut.
Jelasnya, suspek dipercayai melakukan kegiatan tersebut bagi menampung perbelanjaan harian dan membeli dadah.
“Semakan lanjut dalang geng dikenali sebagai Wan Tocang ini mempunyai tiga rekod jenayah samun, satu kes curi dan tujuh melibatkan dadah.
“Kesemua suspek kini direman empat hari bermula 27 Februari (semalam) bagi membantu siasatan mengikut Seksyen 379 Kanun Keseksaan kerana mencuri,” katanya.
Afzanizar menasihatkan orang ramai agar memastikan kenderaan masing-masing dikunci dengan selamat sebelum ditinggalkan agar tidak membuka peluang dan ruang bagi jenayah pecah kenderaan berlaku. – K! ONLINE


Kes Covid-19 cecah 300,752 termasuk 2,437 kes baharu
Oleh SITI A'ISYAH SUKAIMI

28 Februari 2021, 6:33 pm
PUTRAJAYA – Sebanyak 2,437 kes baharu dilaporkan hari ini menjadikan jumlah kes Covid-19 di Malaysia kini mencecah 300,752 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, dua kes import mendapat jangkitan dari luar negara dan sebanyak 2,435 kes penularan tempatan.
Menurutnya, kes aktif dengan kebolehjangkitan Covid-19 pula sebanyak 26,205 kes.
“Selain itu, terdapat 3,251 kes sembuh hari ini dengan jumlah kes pulih sepenuhnya daripada Covid-19 di Malaysia sebanyak 273,417 kes.
“Terdapat sembilan kes kematian baharu hari ini menjadikan sebanyak 1,130 kes kematian Covid-19 di Malaysia,” katanya pada Facebook rasmi beliau di sini hari ini.
Ujarnya, sebanyak 202 kes positif sedang dirawat di Unit Rawatan Rapi dengan 93 kes memerlukan bantuan pernafasan. -K!ONLINE


Warga Pakistan ditemui mati tergantung
Oleh MUHD AFIQ AL-HAFIZ MAT YUSOF

28 Februari 2021, 6:35 pm
PETALING JAYA – Seorang lelaki warga Pakistan ditemui mati tergantung sementara seorang wanita ditemui mati terbaring dengan kesan jerut di leher dalam satu kejadian di sebuah rumah flat di Jalan Sentosa, dekat sini semalam.
Dalam kejadian tersebut, lelaki yang berusia 41 tahun itu ditemui mati tergantung di kipas ruang tamu manakala wanita berkenaan di temui di bilik tidur dengan ditutupi kain.
Ketua Polis Daerah Brickfields, Asisten Komisioner Anuar Omar berkata, pihaknya menerima satu laporan polis yang dibuat oleh pemilik rumah berkenaan kira-kira pukul 6 petang semalam.
“Berdasarkan laporan, pemilik rumah berkenaan telah menerima panggilan dari penyewa rumah warga Indonesia yang memaklumkan mengenai kejadian tersebut.
“Penyewa rumah yang juga saksi kejadian memberitahu kali terakhir berjumpa kedua-dua mangsa ialah pada semalam kira-kira pukul 7.30 pagi ketika saksi hendak keluar bekerja,” katanya dalam satu kenyataan di sini hari ini.
Ketika ditanya mengenai status hubungan kedua-dua mangsa, pihaknya masih menyiasat perkara tersebut.

Mengulas lanjut, saksi turut memberitahu kedua-dua mangsa berada dalam keadaan baik.
“Sementara keterangan jiran mangsa menyatakan tidak mendengar sebarang kekecohan atau bunyi bising dari rumah tersebut.
“Hasil siasatan awal pasukan forensik, terdapat kesan lebam sepanjang 15 cm di leher mangsa wanita disyaki dijerut,” jelasnya.
Tambahnya, kedua-dua mayat telah dibawa ke Hospital Kuala Lumpur untuk dibedah siasat.
Kes diklasifikasikan sebagai kes bunuh di bawah Seksyen 302 Kanun Keseksaan. – K! ONLINE


Cecair vape bernilai RM422,000 dirampas
Oleh YATIMIN ABDULLAH

28 Februari 2021, 6:27 pm
RANTAU PANJANG – Pasukan Gerakan Am (PGA) Batalion 8 merampas cecair vape bernilai RM422,000 yang dipercayai akan diseludup ke negara jiran di pangkalan haram Kampung Kubang Rambutan di sini semalam.
Pegawai Pemerintah PGA Batalion 8, Superintendan Muhammad Shamsuddin berkata, anggota PGA melihat timbunan kotak yang berada di dalam semak sewaktu melakukan rondaan rutin kira-kira pukul 7 petang di kawasan tersebut.
“Pemeriksaan lanjut terhadap kotak-kotak itu telah menemui sebanyak 2,850 botol plastik berisi cecair vape 60 milimiter (ml).
“Selain itu, kita turut menjumpai 230 botol cecair vape berisipadu 30 ml di dalam kotak itu,” katanya dalam satu kenyataan hari ini.
Muhammad memberitahu, semua rampasan diserahkan kepada Kementerian Kesihatan (KKM) untuk tindakan lanjut.
Katanya, kes disiasat mengikut Seksyen 13 (a) Akta Racun 1952.

Dalam perkembangan lain, PGA turut menahan seorang lelaki dan merampas sembilan botol air ketum di Kampung Palekbang, Tumpat pada pukul 1 pagi tadi.
Menurut Muhammad, pihaknya turut menemui sebanyak 3,200 batang rokok putih seludup di dalam kereta milik suspek.
“Selang beberapa jam kemudian, kita berjaya merampas pelbagai jenis beras seludup bernilai RM9,240 di Kampung Pohon Tanjung, Pasir Mas.
“Serbuan pada pukul 6.30 pagi itu hasil daripada rondaan rutin yang dilakukan menerusi Op Benteng Covid-19,” katanya. – K! ONLINE


PKPD Penjara Tapah & Kuarters Kakitangan dilanjutkan 14 hari
Oleh AHMAD SHAHERMAN SHAMSURI

28 Februari 2021, 6:19 pm
PETALING JAYA – Perintah Kawalan Pergerakan Diperketatkan (PKPD) yang dilaksanakan di Penjara Tapah & Kuarters Kakitangan, Batang Padang, Perak dilanjutkan lagi selama 14 hari.
Menteri Kanan Keselamatan, Datuk Seri Ismail Sabri Yaakob berkata, langkah berkenaan diambil selepas terdapat sampel saringan yang sedang menunggu keputusan.
Beliau berkata, PKPD berkenaan sepatutnya tamat pada esok seperti yang dijadualkan sebelum ini.
“Bagaimanapun, Kementerian Kesihatan mengesahkan masih terdapat sejumlah 505 baki sampel saringan yang sedang menunggu keputusan dan penularan jangkitan masih berlalu dalam kalangan tahanan di penjara ini.
“Sehingga kini, KKM telah melaksanakan 875 ujian saringan dan daripada jumlah itu, sebanyak 178 kes positif Covid-19 telah direkodkan,” katanya dalam satu kenyataan di sini hari ini.
Mengulas lanjut, Ismail Sabri berkata, setelah membuat penilaian risiko bersama pelbagai agensi dalam Jawatankuasa Teknikal PKP, kerajaan bersetuju untuk melanjutkan PKPD di kawasan itu bermula esok sehingga 15 Mac 2021. – K! ONLINE


Tan Sri, Datuk dalang utama kartel dadah dalam pemerhatian
28 Februari 2021, 5:36 pm
PETALING JAYA – Taktik licik tiga individu bergelar Tan Sri dan Datuk berselindung di sebalik perniagaan seperti perhotelan, perkapalan, pengangkutan dan besi bagi mengelak kegiatan pengedaran dadah mereka dihidu pihak berkuasa akhirnya terbongkar.
Ketiga-tiga mereka yang berusia 45 tahun ke atas itu disyaki dalang utama kartel dadah di negara ini dan mereka juga dipercayai terlibat dalam pengedaran kokain ke luar negara.
Pengarah Jabatan Siasatan Jenayah Narkotik Bukit Aman, Datuk Razarudin Husain berkata, risikan awal mendapati orang suruhan kepada tiga individu itu akan menguruskan penghantaran dadah ke Indonesia, Taiwan, Hong Kong dan Australia menggunakan kargo udara dan khidmat perkapalan.
“Selain itu, mereka juga bertanggungjawab menguruskan tempat penyimpanan dadah di negara ini.
“Bagi mengelak maklumat bocor, mereka langsung tidak menggunakan khidmat kakitangan yang terbabit dalam perniagaan yang sah bagi kegiatan pengedaran dan penyeludupan dadah,” ujarnya kepada Kosmo! hari ini.
Terdahulu, Ketua Polis Negara, Tan Sri Abdul Hamid Bador mendedahkan Polis Diraja Malaysia (PDRM) sudah mengenal pasti dalang utama sindiket penyeludupan dadah di negara ini yang berselindung di sebalik individu berstatus Tan Sri dan Datuk.

Mengulas perkara itu lagi, jelasnya, polis juga sedang mengumpul maklumat dan bukti kukuh daripada ahli sindiket pengedaran dadah tempatan yang sudah diberkas sebelum melakukan tindakan ke atas lelaki berpangkat Tan Sri dan Datuk itu.
“Kita mahu mengumpulkan bukti kukuh sebelum tangkapan dilaksanakan. Ini penting bagi memastikan ketiga-tiga dalang utama tersebut menerima hukuman yang setimpal,” ujarnya.
Dalam pada itu, ujar beliau, beberapa pengikut kepada dalang itu juga sudah diberkas dalam beberapa siri operasi sebelum ini yang melibatkan peringkat Bukit Aman, Ibu Pejabat Polis Kontinjen (IPK) dan Ibu Pejabat Polis Daerah (IPD) di seluruh negara.
“Kita turut mengesyaki penglibatan tiga individu sama berkaitan rampasan 12 tan kokain bernilai RM2.4 bilion yang disembunyikan dalam arang batu di Terminal Kargo Utara Butterworth, Pulau Pinang pada 10 September 2019,” ujarnya. – K! ONLINE


30 individu dikompaun langgar SOP
Oleh MUHD AFIQ AL-HAFIZ MAT YUSOF

28 Februari 2021, 4:52 pm
PETALING JAYA – Seramai 30 individu dikenakan kompaun selepas didapati gagal mematuhi prosedur operasi standard (SOP) pencegahan wabak Covid-19 ketika bermain futsal di gelanggang futsal sekitar Sri Gombak semalam.
Ketua Polis Daerah Gombak, Asisten Komisioner Arifai Tarawe berkata, kesemua individu yang dikenakan kompaun terbabit berusia dalam lingkungan 19 hingga 23 tahun.
“Kita telah menerima aduan orang awam kira-kira pukul 9.30 malam bahawa terdapat sekumpulan individu bermain futsal di sebuah premis dengan tiada pematuhan SOP.
“Bertindak atas aduan, kita telah menjalankan pemeriksaan dan mendapati 28 individu gagal mematuhi SOP iaitu penjarakan fizikal dan aktiviti yang masih tidak dibenarkan dalam sektor sukan dan rekreasi,” katanya dalam satu kenyataan di sini hari ini.
Mengulas lanjut, pihaknya turut mengambil tindakan kompaun terhadap dua pemilik kerana tidak mematuhi SOP. -K! ONLINE


Tujuh pasangan ditangkap khalwat di hotel
Oleh MOHD SYALMIZI HAMID

28 Februari 2021, 5:48 pm
SEBERANG PERAI – Sebanyak tujuh pasangan ditahan Jabatan Agama Islam Pulau Pinang (JAIPP) selepas didapati berkhalwat di dalam bilik hotal semasa serbuan di beberapa lokasi di sekitar Butterworth di sini malam tadi.
Operasi bermula pukul 8.30 malam itu menyasarkan lima hotel dan dua restoran membabitkan pasukan polis, Majlis Bandaraya Seberang Perai (MBSP), Kementerian Kesihatan dan JAIPP.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, JAIPP menahan 14 individu membabitkan tujuh pasangan berusia di antara 24 hingga 40 tahun yang dipercayai berkhalwat.
“Selain itu, pemilik sebuah restoran turut disaman MBSP kerana mempamerkan papan iklan tanpa lesen dan dikompaun kerana tiada permit kerusi meja di kaki lima kedai,” katanya ketika dihubungi hari ini.
Operasi berkenaan melibatkan 75 anggota termasuk pegawai. – K! ONLINE


Johor bakal jadi pengeluar tenaga solar utama Asia Tenggara
Oleh KHAIRUL MOHD. ALI

28 Februari 2021, 4:47 pm
JOHOR BAHRU – Johor bakal menjadi pengeluar utama tenaga solar di rantau Asia Tenggara dengan pembukaan Taman Solar Sultan Ibrahim di Pengerang, Kota Tinggi dekat sini.
Sultan Johor, Sultan Ibrahim Sultan Iskandar bertitah, projek bernilai RM1.4 billion itu akan menjadi yang terbesar di Asia Tenggara.
Titah baginda, projek berkapasiti 450 megawatt (MW) adalah projek pelaburan swasta berskala besar pertama diperolehi Johor bagi tahun 2021.
“Projek ini akan memberi impak kepada pembangunan ekonomi negeri, dengan penawaran kerja kepada pelbagai peringkat, kerana ia juga akan menjadi sistem penyimpanan tenaga solar terbesar di rantau ini apabila beroperasi sepenuhnya menjelang 2023.
“Projek ini bukan sahaja berupa meningkatkan pertumbuhan ekonomi, malah berupaya menjadikan Johor antara pengeluar penting tenaga boleh diperbaharui secara mesra alam di peringkat antarabangsa,” titah baginda.
Sultan Ibrahim bertitah demikian dalam satu kenyataan di laman rasmi Facebook milik baginda.

Projek berkenaan juga seiring dengan Pelan Pembangunan Mapan Johor 2030 yang mengutamakan kelestarian alam sekitar dalam pembangunan ekonomi dan kemakmuran hidup rakyat.
Kenyataan itu turut memaklumkan Sultan Ibrahim turut berkenan untuk menyempurnakan majlis pecah tanah Taman Solar Sultan Ibrahim pada 23 Mac ini, di tapak projek di Pengerang.
Baginda turut bertitah, keupayaan pengoperasian projek berkenaan secara tidak langsung akan menjadikan Johor sebagai pengeluar utama tenaga solar berskala besar yang turut menitikberatkan kelestarian serta persekitaran hijau yang lebih bersih.-K! ONLINE


Rara sudah bertunang dengan jejaka pilihan
Oleh AHMAD SHAHERMAN SHAMSURI

28 Februari 2021, 5:03 pm
PETALING JAYA – Ahli Dewan Undangan Negeri (ADUN) Ketari, Young Syefura Othman semalam telah mengikat tali pertunangan semalam dengan jejaka pilihannya dikenali sebagai, Edrin Furtado.
Menerusi perkongsian di laman akaun Instagram miliknya, Rara, 31, telah memuat naik dia keping gambar bersama jejaka pilihannya itu serta gambar semasa majlis pertunanangan.
Pada hantaran itu juga, Penolong Setiausaha Wanita DAP Kebangsaan turut meninggalkan kapsyen “Alhamdulillah” dan sehingga pukul 4.30 petang tadi lebih 890 pengikutnya meninggalkan komen di Instagram.
Beliau kemudiannya membalas komen pengikutnya dan berterima kasih kepada semua yang mengutuskan ucapan tahniah kepadanya.
GAMBAR Syefure (kanan) dan tunangnya Edrin (kiri).
“Terima kasih semua!. Maaf tak dapat nak balas satu-satu. Doakan semoga majlis pernikahan nanti berlangsung dengan sempurna. InsyaAllah.” katanya.
Rara pada awal tahun ini dilaporkan mengakui sedang dalam fasa perkenalan dengan seorang jejaka namun menafikan akan mengadakan majlis ijab kabul dalam masa terdekat.

Untuk rekod, Rara sebelum ini pernah mendirikan rumah tangga dengan Muhammad Masyur, seorang pengurus pelaburan pada 24 September 2016 namun pasangan tersebut bercerai talak satu pada 7 Mac 2019.-K! ONLINE


Ipoh jadi bandar WiFi percuma
Oleh ZAKI SALLEH

28 Februari 2021, 5:11 pm
IPOH – Sebanyak 20 lokasi komuniti di bandar ini akan dilengkapi internet tanpa wayar (WiFi) percuma yang disediakan Majlis Bandaraya Ipoh (MBI) sebagai usaha menjadikan Ipoh sebagai bandar pintar.
Selain itu, kemudahan ini juga bakal membantu para usahawan untuk mengembangkan lagi perniagaan dan pasaran produk mereka apabila beroperasi dalam zon internet.
Datuk Bandar Ipoh, Datuk Rumaizi Baharin berkata, buat permulaan kemudahan MBIFREEWIFI dengan kelajuan 300Mbps itu boleh diakses sehingga 250 pengguna pada satu-satu masa di kawasan liputan.
Menurut beliau, kemudahan ini juga dapat membantu pelajar-pelajar bagi mengikuti sesi pengajaran dan pembelajaran di rumah (PdPR) mengikut norma baharu ketika ini.
“Ia juga bagi menjayakan Program Tuisyen Cikgu Saarani yang telah dilancarkan oleh Menteri Besar, Datuk Saarani Mohamad pada 3 Februari lalu.
“Projek pemasangan wifi percuma ini dijangka siap pada penghujung April manakala lokasinya pula akan dimaklumkan kelak,” ujarnya. – K! ONLINE


Beli yang perlu sahaja, bimbang sekolah ditutup lagi
Oleh NOOR HASLIZA NUSI

28 Februari 2021, 4:58 pm
GEORGE TOWN – Ramai dalam kalangan ibu bapa memilih membuat persiapan persekolahan anak mereka pada hari terakhir hari ini sebelum sesi persekolahan pertama bermula esok berikutan bimbang dengan penularan pandemik Covid-19.
Rata-rata yang ditemui Kosmo! di sini memberitahu yang mereka sanggup datang sekitar pukul 2 petang, dalam keadaan cuaca panas dengan alasan bagi mengelak daripada kesesakan yang berlaku di luar pekarangan kedai pakaian sekolah.
Bukan setakat itu, majoriti mereka juga turut menyatakan kebimbangan berhubung jangkitan wabak tersebut yang sehingga kini masih belum berakhir.
Seorang penjawat awam, Rosliza Sidik, 46, dia memilih untuk membeli pada saat akhir sebelum sesi persekolahan bermula esok disebabkan tidak mahu berada dalam kelompok pelanggan yang ramai.
“Kali ini, saya hanya membeli barangan dan kelengkapan sekolah yang berpatutan sahaja untuk anak saya yang berusia 12 tahun.
“Memang sesi persekolahannya akan bermula pada minggu depan, tetapi kedatangan saya hari ini disebabkan tidak mahu bersesak dan berhimpit-himpit dengan pelanggan-pelanggan lain,” katanya di sini hari ini.

Sementara itu, seorang lagi pekerja swasta, Nor Nasuha Ahmad, 38, memberitahu, dia juga mengambil pendekatan untuk membeli barangan kelengkapan sekolah dua anaknya sehari sebelum sesi persekolahan bermula dengan alasan tersendiri.
“Kali ini, saya juga membeli barangan yang perlu sahaja seperti seluar sekolah disebabkan saiz anak yang semakin membesar dan kasut.
“Saya terpaksa menghadkan pembelian barangan dan pakaian sekolah disebabkan bimbang berlaku lagi penutupan sekolah akibat Perintah Kawalan Pergerakan (PKP),” jelasnya.
Dalam pada itu, seorang pengusaha kedai pakaian sekolah, Teh Jing Hong, berkata, berlaku peningkatan kedatangan pelanggan sehingga empat kali ganda sejak semalam berbanding hari biasa.
Jelasnya, bilangan pelanggan yang ramai memberi peluang perniagaan borong dan runcit yang diusahakannya itu sejak 10 tahun lalu meningkat sehingga 100 peratus setelah terjejas teruk ekoran PKP 2.0 sejak 13 Januari lalu.
“Sejak semalam, kami memang tidak menang tangan menerima kehadiran pelanggan termasuk yang terpaksa beratur lama menunggu giliran di luar kedai kira-kira sembilan meter.
“Ada di antara mereka pulang begitu sahaja kerana tidak tidak mahu berada dalam kumpulan pelanggan yang ramai, dalam usaha mengelak penularan wabak Covid-18,” ujarnya ketika ditemui di kedainya di Bayan Baru di sini tadi. – K! ONLINE


Kedai gunting rambut jadi tumpuan ibu bapa
Oleh KOSMO!

28 Februari 2021, 4:50 pm
Oleh MUHAMMAD IZZAT TERMIZIE
SEREMBAN- Sesi persekolahan yang bermula esok turut menyebabkan kedai gunting rambut menjadi tumpuan ibu bapa sebelum anak-anak mereka ke sekolah esok.
Tinjauan Kosmo! di sebuah kedai gunting rambut di Bandar Enstek, Nilai, dekat sini, mendapati pelanggan mereka merupakan kanak-kanak yang hadir ditemani ibu bapa masing-masing.
Ketua Pegawai Eksekutif, C Cut Management Services Sdn. Bhd, Muhammad Nasrullah Yahya berkata, Kedai Gunting Rambut Team C-Cut miliknya di situ sudah mula menjadi tumpuan ibu bapa sejak semalam untuk menghantar anak masing-masing untuk menggunting rambut.
“Bagi memastikan perkhidmatan kami mematuhi prosedur operasi standard (SOP) kami mengamalkan sistem tempahan terlebih dahulu kepada pelanggan. Setiap slot kami membenarkan dua orang pelanggan sahaja dalam premis.
“Hari minggu ini kebanyakannya pelanggan kami merupakan kanak-kanak yang akan mula memasuki sekolah esok. Ibu bapa mereka telah membuat tempahan sejak minggu lalu, rata-rata yang datang minggu ini ibu bapa mereka bekerja pada hari biasa, jadi semalam dan hari ini pelanggan kedai kami semuanya kanak-kanak sahaja,” katanya kepada Utusan Malaysia hari ini.

Tambah Muhammad Nasrullah lagi, lima cawangan kedai gunting rambut miliknya yang lain di daerah ini juga menghadapi situasi serupa apabila menerima pelanggan dari ibu bapa yang hadir bersama anak masing-masing.
“Memang kami sudah menjangka lebih awal keadaan ini dan malah ada juga ibu bapa yang kecewa kerana slot untuk menggunting sudah penuh, kami perlu ikut SOP walaupun pelanggan kami kanak-kanak,” katanya lagi.
Sementara itu, seorang ibu, Hasanah Mohamed Izhar, 35, dari Labu Lanjut dekat sini memberitahu, dia telah membuat tempahan awal semalam untuk membawa dua orang anaknya menggunting rambut.
“Walaupun dua orang anak saya masih lagi berusia enam dan empat tahun dan masih lagi di prasekolah, tapi saya tetap mahu lihat mereka dalam keadaan kemas juga.
“Saya sudah buat tempahan sejak semalam dan hari ini baru ada kekosongan. Bagi saya bagus juga mereka buat sistem tempahan macam ini kerana SOP perlu dijaga dan bagi memastikan kedai tidak penuh dengan pelanggan, kami juga selesa,” katanya. -K! ONLINE